Melayu angkuh vis a vis Melayu malas

Apalah nasib umat Melayu, apabila pemimpin yang berada di pundak kuasa seringkali larut dalam naratif jelek yang merendahkan bangsa. Seakannya tidak pernah mengakar langsung, tidak membumi dalam meninjau hakikat masyarakat apatah lagi nilai sebenar budaya bangsa sendiri!

Barangkali mereka-mereka ini lama terpenjara atas perlawanan kuasa dan terpesona dengan gagasan yang nak dibawa sehingga sanggup memperlekeh dan mempersenda masyarakat di bawah kononnya ingin menjadi penyuluh walhal bersifat ‘antidialogikal’ dengan menanam elemen penaklukan (penjajahan minda) lantaran Melayu dicemuh!

Sikap yang ditonjolkan pemimpin-pemimpin sebegini lazimnya kerana jiwa mereka adalah jiwa ‘penindas’! Kerana larut dalam kehendak dan kemahuan mereka untuk berkuasa mahupun kekal berkuasa sebegitu demi pengaturan masyarakat secara ‘antidialogikal’ (i.e: beri keterasingan Melayu ~ cipta naratif ‘seksi’ untuk jadi populis ~ dapat raih sokongan) maka mencipta naratif-naratif ‘pukul rata @ generalisasi’ yang bercorak penaklukan yang sama ada secara sedar atau tidak sedar sememangnya bersifat menindas.

Manusia antidialogikal, di dalam hubungannya dengan manusia lain bercita-cita untuk menakluki mereka – dengan bersungguh-sungguh dan dengan apa cara sekalipun, dari cara yang kasar kepada cara yang halus, dari bersikap sangat keras kepada sikap bertimbang rasa (paternalisme). Setiap tindakan penaklukan memerlukan adanya penakluk dan orang atau benda yang ditaklukinya.

Penakluk mengenakan objektifnya ke atas mereka yang tewas dan menjadikan mereka miliknya. Dia mengadakan peraturannya sendiri ke atas mereka yang tertawan, yang kemudiannya menghayati ajaran penakluk dan meniadi makhluk penuh kesangsian yang merupakan “Perumah” kepada orang lain. Pada permulaannya lagi, tindakan penaklukan yang menurunkan manusia kepada status benda-benda bersifat nekrofilik.

Ini adalah sepertimana penulisan Paulo Freire dalam makalah ilmiahnya bertajuk Pedagogi Kaum Tertindas yang malah dengan jelas menyebut; “Adalah penting bagi kaum penindas mendekati rakyat melalui penaklukan untuk mengawal mereka supaya pasif. Cara ini tidaklah melibatkan berada bersama rakyat atau memerlukan komunikasi sejati. lanya boleh dicapai oleh kaum penindas menerusi taburan mitos, kerana yang sangat mustahak adalah pemeliharaan status quo”.

Keinginan untuk menakluki (ataupun keperluan penaklukan) sentiasa wujud di dalam tindakan antidialogikal. Jadi di sini penindas-penindas cuba memusnahkan nilai manusia sebagai “pemikir-pemikir” tentang dunia. Oleh kerana pemimpin bersifat penindas tidak berjaya sepenuhnya dalam pemusnahan ini, maka mereka mesti mendongengkan tentang dunia.

Paulo Freire turut menjelaskan; “Demi untuk memberi perhatian kepada kaum tertindas dan tertakluk dalam sebuah dunia kebohongan yang bakal menambahkan lagi keterasingan dan ketidakberdayaan mereka, kaum penindas menggariskan beberapa siri kaedah yang menghindari sebarang gambaran dunia sebagai satu masalah dan sebaliknya menunjukkan dunia sebagai suatu entiti yang tetap, sebagai sesuatu yang ditakdirkan – keadaan yang mana manusia hanyalah penonton dan mesti menyesuaikan diri.”

𝗠𝗘𝗟𝗔𝗬𝗨 𝗔𝗡𝗚𝗞𝗨𝗛 𝘃𝘀 𝗠𝗘𝗟𝗔𝗬𝗨 𝗠𝗔𝗟𝗔𝗦

Memahami penjelasan yang disampaikan di atas, secara nyata cubaan menakluk dan penindasan yang dilakukan pemimpin-pemimpin ini sememangnya adalah suatu elemen ‘mitos’ yang cuba diterapkan dan ditanam dalam minda untuk melebarkan agenda mereka bagi proses seterusnya iaitu ‘pecah dan perintah’!

Pengasingan ini akan memudahkan mereka mengurus dengan memisahkan sebegitu menarik sikit demi sedikit dalam meraih sokongan untuk seseorang atau suatu pihak meninggalkan jiwa merdeka dan tertaluk dalam belenggu sebuah gagasan yang dicipta dan dibuat-buat dengan langsung tidak mencerminkan realiti sebenar.

Berbalik kepada persoalan, mengapa seringkali hanya Melayu yang digambarkan buruk? Benarkah Melayu begitu rasis dan angkuh? Adakah Melayu malas? Ini sekadar suatu ‘mitos’ dan pembohongan yang dicipta para pemimpin berjiwa penindas.

Malas-kah Melayu bila sumber dan peluang tidak diberi secara adil? Dibolot oleh elit politik, dengan amalan kroni dan nepotisme? Dipegang aturannya oleh para cukong dan kapitalis!?

Angkuh-kah Melayu bila menjaga rukun dan nilai atas resam budaya dan agama demi menjaga pemikiran sebegitu nasab keturunan!? Dengan menolak pemikiran, ajaran serta amalan budaya songsang. Bukankah itu yang dianjurkan dalam maqasid syariah?

Angkuh-kah Melayu? Pernah dengar Melayu mahu pengasingan-pengasingan melainkan yang mana hak dan termaktub ke atas mereka kerana nasib keberadaan mereka sendiri dalam pada ianya dipelihara Perlembagaan!? Pernahkah Melayu menolak sesuatu atas kononnya ‘nilai komersial’ sehingga merendahkan bahasa negara sendiri? Siapa yang mahu terpisah-pisah proses sosialisasinya di sekolah-sekolah? Banyak lagi…

Mengapa harus Melayu sahaja? Angkuhkah Melayu?

Mohd Ashraf Mustaqim
Anak Melayu

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Putrajaya nafi bersetuju nyahwarta hutan simpan di Selangor

Kerajaan pusat tidak pernah secara dasarnya bersetuju dengan tindakan penyahwartaan Hutan Simpan Kuala Langat Utara (HSKLU), khususnya di peringkat awal ketika dicadangkan kerajaan Selangor.

Menteri Tenaga dan Sumber Asli (KeTSA), Datuk Seri Takiyuddin Hassan berkata kementeriannya memandang berat dan mengambil perhatian pewartaan keluar HSKLU yang melibatkan kehilangan sebahagian daripada keluasan asal iaitu seluas 957.63ha.

“Pihak kementerian dan jabatan, agensi berkaitan juga telah mengemukakan bantahan rasmi kepada kerajaan negeri Selangor berhubung pewartaan keluar Hutan Simpan Kuala Langat Utara pada tahun 2020,” katanya dalam kenyataan hari ini berhubung laporan pewartaan keluar HSKLU bagi tujuan pembangunan.

Untuk rekod, KeTSA merupakan kementerian yang bertanggungjawab dalam pengurusan sumber asli negara.

Pada 30 Ogos lepas, Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor Hee Loy Sian pada sidang Dewan Undangan Negeri dilaporkan berkata kira-kira 536.7ha daripada keseluruhan kawasan HSKLU diluluskan untuk dinyah warta mengikut Seksyen 12, Enakmen (Pemakaian) Akta Perhutanan Negeri Selangor 1985.

Menurut Hee keputusan berkenaan dibuat menerusi Majlis Mesyuarat Kerajaan Negeri (MMKN) pada Mei lepas dengan jumlah keluasan HSKLU yang ingin dinyah warta itu adalah kurang 45% daripada jumlah asal yang dicadangkan, iaitu kira-kira 991.90ha.

Takiyuddin berharap kerajaan Selangor dapat memastikan kawasan hutan yang telah diwarta keluar tersebut dibangunkan dengan bertanggungjawab dan mengambil kira amalan pembangunan lestari termasuk memastikan kecukupan zon penampan dan semua syarat Laporan Kajian Penilaian Kesan Kepada Alam Sekeliling (EIA) dipatuhi sepenuhnya.

“Ini bagi memastikan pembangunan yang bakal dilaksanakan tidak mengganggu gugat kawasan hutan dan ekosistem yang terletak bersebelahan, mahupun kehidupan masyarakat setempat khususnya masyarakat Orang Asli,” katanya.

Dalam pada itu, Takiyuddin berkata KeTSA mengambil maklum penggantian seluas 579.64ha melibatkan empat kawasan hutan berasingan di Selangor sebagai hutan simpanan kekal.

Ia melibatkan Hutan Simpan Sungai Panjang (308.62ha), Hutan Simpan Buloh Telor Barat (149.96ha), Hutan Simpan Buloh Telor Timur (57.18ha) dan Hutan Simpan Broga (63.88ha).

“Kementerian ini mengesyorkan agar kawasan gantian tersebut terus dilindungi dan dipulihara bagi memastikan kawasan berhutan di negeri Selangor dikekalkan,” katanya.

Menurutnya data Jabatan Perhutanan Semenanjung Malaysia (JPSM) sehingga tahun 2019 menunjukkan jumlah kawasan berhutan Negeri Selangor adalah 31.74%.


Penduduk di Sepang terkejut banjir besar, terburuk sejak 1971

Penduduk daerah Sepang nyata terkejut dan menggambarkan bencana banjir kali ini adalah yang terburuk dalam sejarah pernah berlaku disitu.

Pengusaha kebun cili Ahmad Irham Mohd Noor, 40, berkata kebun beliau yang terletak di Dengkil telah musnah dalam sekelip mata.

“Banjir kali ini memang terburuk sekali kerana air naik secara mendadak dan tidak surut-surut sejak semalam,” katanya lapor Bernama hari ini.

Menceritakan saat detik, beliau berkata kebun cilinya dinaiki air pukul 8 pagi semalam namun air naik mendadak sehingga paras leher pada pukul 12 tengah hari semalam.

“Kerugian keseluruhan…anggaran kerugian lebih RM50,000. Tiada apa yang tinggal semua peralatan menanam, benih dan pokok cili yang baru naik habis musnah,” katanya.

Ahmad Irham berkata penduduk sekitar berkata kawasan itu yang tidak pernah berdepan bencana banjir buruk sejak 1971 dan keadaan itu bertambah merisaukan kerana paras air tidak surut malah semakin meningkat.

Beliau berharap bantuan dari pihak berkuasa bukan sahaja memberi tumpuan kepada penduduk, tetapi juga petani kecil yang tinggal sehelai sepinggang.

Tinjauan Bernama di sekitar Dengkil turut mendapati, operasi menyelamat oleh pihak bomba sedang dijalankan.

Kelihatan penduduk Taman Emas dan Taman Mutiara sedang menuju keluar dengan barangan penting kerana dikatakan air yang naik sejak 3 pagi tadi tidak surut, malah semakin naik sehingga paras leher.

Difaham seramai 100 penduduk terkandas dan menunggu pertolongan bomba untuk mengeluarkan mereka dari kawasan tersebut.

Penduduk Taman Emas, Suhana Ismail, 40, berkata rumahnya dikira terletak di kawasan tinggi namun air dilihat terus naik sejak 3 pagi tadi.

“Tinggal sini sejak 2009 tapi tidak pernah berdepan banjir teruk macam kali ini. Seteruk-teruknya pun jika hujan lebat air masuk sampai halaman depan. Tapi kali ini air mula masuk rumah dan terus naik sehingga tangga,” katanya.

Beliau yang mempunyai empat cahaya mata termasuk seorang anak kurang upaya itu berkata jiran menolong membawa anak-anaknya menggunakan kolam pelampung kerana keadaan dilihat tidak reda dan khuatir keadaan menjadi buruk malam nanti.


Tarif elektrik bagi T20 perlu dikaji kerana mereka mampu bayar, kata Menteri

Kerajaan akan mengkaji semula subsidi bagi tarif elektrik buat pengguna domestik kategori T20, kata Nik Nazmi Nik Ahmad.

Menteri Sumber Asli, Alam Sekitar dan Perubahan Iklim itu berkata kumpulan tersebut berkemampuan untuk membayar tarif yang lebih kompetitif kerana mendapat gaji lebih besar berbanding kumpulan bawahan yang lain.

“Kita ada kerangka Pelepasan Kos Tidak Seimbang (ICPT) untuk tetapkan tarif harga elektrik. Kita masih melindungi dan kekalkan kadar sama bagi pengguna domestik walaupun T20.

“Itu satu perkara yang bagi saya perlu fikir semula pada masa depan kerana kalau cakap soal tarif untuk T20, mereka dapat gaji besar dan perlu bayar tarif lebih kompetitif.

“Untuk M40 dan B40, saya setuju kita perlu melindungi mereka,” katanya ketika sesi penggulungan Usul Menjunjung Kasih Titah Diraja, di Dewan Rakyat, di sini.

Tahun lalu, kerajaan memutuskan, tarif elektrik bagi pengguna bukan domestik bervoltan sederhana dan tinggi dikenakan surcaj pada kadar 20 sen/kWj.

Pada masa sama, Nik Nazmi mempertahankan kenaikan surcaj berbanding 3.7 sen/kWj sebelum ini kerana ia membabitkan operasi besar dan kerajaan tidak boleh meneruskan subsidi korporat.

Namun, beliau berkata, kerajaan akan memberi kadar tarif lebih baik kepada beberapa syarikat yang perkhidmatannya boleh memberi kesan kepada rakyat, termasuk utiliti melalui kitaran ICPT akan datang.

“Saya setuju ada beberapa syarikat terkesan (jika berlaku kenaikan tarif). Contohnya, syarikat utiliti yang memberi perkhidmatan kepada rakyat dan kita akan beri kadar lebih baik kepada mereka.

“Kita tidak boleh meneruskan subsidi korporat kerana korporat mendapat keuntungan besar berbanding kadar gaji dan sebagainya.

“Kita kena beralih kepada subsidi bersasar yang memberi manfaat kepada rakyat secara langsung,” katanya.

Nik Nazmi berkata, kerajaan juga akan menggubal perundangan dalam soal keberkesanan tenaga supaya syarikat mengkaji cara lebih efisien untuk menghasilkan sesuatu produk.

“Kita mahu mereka mengamalkan keberkesanan tenaga sebab kita nak tarik pelabur, bukan atas dasar kos, tarif atau gaji rendah, sebaliknya disebabkan kita ada nilai tambah,” katanya.


Suntikan dos penggalak akan diberi secara tahunan

Ketua Pegawai Eksekutif Moderna Inc., Staphane Bancel menjangkakan bagi individu berumur 50 tahun dan ke atas akan diberikan suntikan dos penggalak vaksin Covid-19 secara tahunan bermula 2023.

Minggu lalu, pengawal selia ubat-ubatan dan penyakit Amerika Syarikat (AS) sudah meluluskan separuh dos vaksin Moderna untuk diberikan sebagai dos penggalak kepada individu berusia 65 tahun ke atas dan penerima lain yang layak.

Sejak September lalu, Pfizer Inc sudah memberi kelulusan untuk menyuntik dos penggalak kepada kumpulan umur tersebut.

Susulan penularan secara meluas dari varian Delta di seluruh dunia, beberapa negara sudah mengambil langkah berjaga-jaga untuk memberikan suntikan dos penggalak kepada rakyatnya, terutama melibatkan golongan individu berumur 60 tahun dan ke atas.

“Saya dapat melihat bermula tahun 2023, semua golongan individu berumur 50 tahun dan ke atas bakal diberikan dos penggalak setiap tahun. Ini kerana, populasi golongan ini sudah menunjukkan peningkatan kes kemasukan ke hospital dan kadar kematian yang banyak,” jelas Bancel.

Bancel juga memaklumkan, vaksin Moderna turut akan terlibat sama dalam ‘dialog berterusan yang memberangsangkan’ mengenai perlesenan semula jangka hayat vaksin Covid-19 kepada hab pembuatan vaksin kepada Afrika Selatan, dimana turut mendapat sokongan dari Pertubuhan Kesihatan Sedunia (WHO).

Pihak WHO akan berusaha mendapatkan lebih banyak bekalan vaksin Covid-19 kepada negara Afrika bagi membantu meningkatkan akses vaksin, selepas negara kaya di seluruh dunia sudah membeli sebahagian bekalan vaksin pada tahun ini, menyebabkan negara miskin mengalami kadar vaksinasi yang rendah.

“Pihak kami jelas sekali tidak akan melaksanakan litigasi atau hak paten ketika pandemik ini,” katanya lagi.

“Namun, persoalannya, adakah mereka akan laksanakan lesen suntikan untuk jangka masa panjang dan seperti yang kita semua sedia maklum, perlesenan semula vaksin akan memberikan banyak implikasi.”


Selepas dibidas MCA dan MIC, Azalina kata UMNO guna logo sendiri cadangan sendiri

Cadangan UMNO menggunakan logo sendiri pada pilihan raya selepas ini adalah pandangan peribadinya, kata Datuk Seri Azalina Othman Said.

Ketua Penerangan UMNO itu menjelaskan pandangan tersebut bukan pendirian rasmi partinya, ia ekoran kritikan rakan komponen MCA dan MIC terhadap cadangan tersebut.

Beliau berkata, perkara itu bukan kesalahan kerana sudah menjadi amalan demokrasi dalam UMNO untuk bebas memberi pandangan.

“Apa yang saya cakap, saya memberikan situasi yang mana apakah sebenarnya sebagai ahli UMNO, apakah senario yang berkemungkinan berlaku pada masa hadapan.

“Ini pandangan saya sebagai ahli UMNO dan bukan pandangan rasmi UMNO mahu pun pandangan rasmi BN.

“Saya agak terperanjat (apabila ada yang tidak setuju) sebab dalam UMNO kami parti demokrasi, maknanya kita ada syarat, ada pertandingan dan kita membenarkan ahli UMNO memberikan pandangan tapi perlulah pandangannya betul,” katanya dipetik laporan Sinar Harian.

Pada Selasa, Azalina menerusi catatan di Facebook membangkitkan persoalan adakah sudah tiba masa untuk UMNO bertanding atas tiket UMNO pada pilihan raya akan datang, atau masih bawah bendera Barisan Nasional (BN).

Perkara dibangkitkan Azalina mendapat reaksi pemimpin komponen BN – Naib Presiden MIC, Datuk T Mohan, yang menyatakan partinya tidak ada halangan bagi UMNO menggunakan logo sendiri apabila bertanding di kawasan majoriti Melayu.

Namun, beliau menegaskan sejak puluhan tahun konsep BN adalah “kebersamaan”.

Bagaimanapun, rakan sejawat Mohan dalam MCA, Datuk Ti Lian Ker, berkata apa dicadangkan Azalina perlu dibincang terlebih dahulu secara strategik, bukan dicadangkan terbuka.


Thailand catat 13,816 kes baharu

Thailand belum boleh mengisytiharkan Covid-19 sebagai penyakit endemik kerana negara itu masih berisiko tercetusnya gelombang baharu, kata Dekan Fakulti Perubatan Universiti Mahidol, Dr Prasit Watanapa.

Kira-kira dua tahun dalam pandemik, semua orang mahu melihat penamat penularan virus itu tetapi penyakit itu masih belum boleh diisytiharkan sebagai endemik, katanya ketika sesi Facebook Live Hospital Siriraj.

Beliau berkata virus itu masih boleh mencetuskan wabak baharu dan program pemberian vaksin mesti diteruskan, bagi mengurangkan kes teruk dan kematian.

“Ini adalah titik kritikal. Beberapa negara masih memerangi jangkitan,” katanya, ketika kerajaan itu mula melonggarkan sekatan perjalanan.

“Langkah-langkah untuk merangsang ekonomi dan membawa masuk wang boleh membawa kembali Covid-19. Jadi, kita mesti mengurangkan risiko dengan memberi tumpuan kepada pencegahan dan rawatan.

“Adalah yang terbaik untuk memberi vaksin kepada orang dan memberi penggalak untuk perlindungan penuh,” katanya.

Kementerian Kesihatan Awam (PHM) Thailand hari ini melaporkan sebanyak 13,816 jangkitan baharu dikesan dalam tempoh 24 jam hari ini, termasuk 57 kes import.

PHM juga memaklumkan seramai 120 pesakit juga meninggal dunia akibat komplikasi Covid-19 hari ini.

Negara itu kini mencatat kumulatif positif sebanyak 4,194,684 kes, dengan 3,999,541 pesakit telah pulih, 167,124 masih dirawat di hospital, dan 28,019 kematian. – Agensi


Pasukan jihad tetap relevan: Annuar

Pasukan Khas Jihad Tangani Inflasi memberi jaminan akan melakukan usaha berterusan dengan melaksanakan beberapa tindakan drastik mengenai inflasi dan ia akan diumumkan dari semasa ke semasa.

Pengerusinya Tan Sri Annuar Musa berkata beliau perlu membuat penelitian serta keterlibatan dengan setiap pihak berkaitan sebelum memutuskan setiap langkah kerajaan dalam menangani kenaikan inflasi negara.

Sebelum ini, Jabatan Perangkaan Malaysia (DOSM) menyatakan Indeks Harga Pengguna (IHP) Malaysia meningkat 3.4 peratus tahun ke tahun kepada 127.4 pada Jun 2022 berbanding 123.2 pada Jun 2021, melepasi purata inflasi di Malaysia bagi tempoh Januari 2011 hingga Jun 2022 sebanyak 1.9 peratus.

Menurut Ketua Perangkawan Datuk Seri Dr Mohd Uzir Mahidin indeks makanan meningkat 6.1 peratus dan kekal sebagai penyumbang utama kenaikan inflasi pada bulan tersebut (Jun 2022).

Annuar menegaskan bahawa kenaikan inflasi negara tiada kaitan dengan keberkesanan Pasukan Khas Jihad Tangani Inflasi memandangkan data yang dikeluarkan berdasarkan tempoh setahun lalu, sebelum pasukan khas itu diwujudkan.

“Kena faham sesuatu perkara bahawa data inflasi yang dikeluarkan itu adalah dalam masa setahun dan baru diumumkan kaji selidik itu merujuk Jun 2021 hingga Jun lepas…ia tiada kena mengena soal keberkesanan pasukan khas jihad,” katanya.

Beliau berkata demikian kepada pemberita selepas melawat program Lelongan Jualan Keluarga Malaysia sempena Jelajah Aspirasi Keluarga Malaysia (AKM) Kelantan di Stadium Sultan Muhammad IV, di Kota Bharu, hari ini.

Annuar berkata pihaknya menerima data kenaikan inflasi itu sebagai petunjuk bahawa penubuhan Pasukan Khas Jihad Tangani Inflasi adalah relevan ketika ini malah pada masa akan datang.

Menurutnya pasukan itu bertekad mengawal dan mengekalkan inflasi dan harga barangan makanan di negara ini pada kadar rendah.

Beliau yang juga Menteri Komunikasi dan Multimedia berkata pasukan khas itu mengambil perhatian mengenai kenaikan inflasi Malaysia yang meningkat sehingga 3.4 peratus bagi tempoh Jun 2021 hingga Jun lepas.

“Pasukan khas mengakui ada trend kenaikan (inflasi) dan yang penting tugas kita (Pasukan Khas Jihad Tangani Inflasi) akan terus memantaunya supaya tidak berlaku peningkatan inflasi secara tidak terkawal.

“Maknanya, kerajaan tidak akan biar sahaja kenaikan (inflasi)…tugas kita sekarang ialah mengawal supaya (kadar inflasi) berada pada tahap tiga peratus dan kalau untuk barangan makanan sekitar lima hingga enam peratus,” katanya. – Bernama


[KEMAS KINI] 5,666 kes baharu, 9 negeri catat peningkatan

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun sedikit kepada 5,666 kes, berbanding 5,828 kes yang direkodkan semalam.

Ketua Pengarah Kesihatan Tan Sri Dr Noor Hisham Abdullah berkata, angka terbaharu itu menjadikan kumulatif sejak awal tahun lalu meningkat kepada 2,431,716 kes.

Sejak awal tahun lalu sehingga semalam, 2,320,391 pesakit Covid-19 telah disahkan sembuh.

Selangor kekal mencatat jumlah kes harian tertinggi dengan sedikit peningkatan iaitu sebanyak 1,078 kes berbanding 1,039 jangkitan positif semalam.

Sementara itu, lapan negeri mencatat peningkatan kes baharu Covid-19 dalam tempoh 24 jam itu dengan Sarawak  merekodkan 754 kes berbanding 587 kes semalam.

Johor pula merekodkan 566 jangkitan baharu berbanding 503 kes semalam, diikuti Kedah (421 kes baharu, 345 semalam); Melaka (262 kes baharu, 223 semalam); Negeri Sembilan (218 kes baharu, 199 semalam); Perlis (40 kes baharu, 39 semalam); Putrajaya (30 kes baharu, 20 semalam); dan Labuan (tujuh kes baharu, tiga semalam).

Semalam lima negeri mencatat kenaikan kes, sementara yang lain merekodkan penurunan di bawah angka 600 kes, kecuali Selangor.

Daripada lima negeri itu, Perak merekodkan 411 jangkitan baharu semalam berbanding 381 pada Jumaat, diikuti Pahang (335 semalam, 302 Jumaat); Melaka (223 semalam, 183 Jumaat); Negeri Sembilan (199 semalam, 192 Jumaat); dan Labuan (tiga kes semalam, dua kes Jumaat).

Sementara itu, Dr Noor Hisham berkata kadar kebolehjangkitan Covid-19 atau Ro/Rt pada jangkaan mengikut kes seharian untuk seluruh negara semalam adalah 0.87.

Kuala Lumpur kekal mencatat nilai RT tertinggi iaitu sebanyak 1.00, manakala terendah adalah Perlis dengan RT 0.77.


Imigresen aktifkan sistem amaran elak kes tahanan lolos berulang

Sistem amaran di dua Depot Tahanan Imigresen di Bidor, Perak dan Beranang, Selangor diaktifkan bagi memastikan kejadian tahanan meloloskan diri seperti yang berlaku di Depot Tahanan Imigresen Relau, Bandar Baharu, Kedah, tidak berulang.

Ketua Pengarah Imigresen Datuk Seri Khairul Dzaimee Daud berkata aspek keselamatan di kedua-dua depot berkenaan telah dipertingkatkan memandangkan pusat tahanan sementara itu asalnya adalah kem Program Latihan Khidmat Negara (PLKN), lapor Bernama.

“Semua komandan telah berhubung dengan balai polis berdekatan dan telah mengaktifkan sistem amaran kerana tidak mahu kejadian itu memberi inspirasi kepada tahanan di depot yang lain,” katanya kepada pemberita di Putrajaya hari ini.

Dalam kejadian awal pagi tadi, seramai 528 tahanan etnik Rohingya meloloskan diri dari Depot Tahanan Imigresen Relau dan enam daripadanya maut dilanggar kenderaan ketika cuba melintas jalan di Kilometer 168 Lebuh Raya Utara Selatan (PLUS) berhampiran kawasan Jawi, Nibong Tebal.

Khairul Dzaimee bagaimanapun menjelaskan bahawa depot tahanan itu digunakan jabatan berkenaan untuk menempatkan pelarian yang didapati positif Covid-19.

“528 orang tahanan etnik Rohingya yang ditempatkan di Depot Imigresen Sementara Relau asalnya ditahan di perairan Langkawi pada 2019 yang kemudian ditempatkan di Kem Wawasan Langkawi.

“Namun kem itu ditutup pada 2021 dan pelarian tersebut kemudian dipindahkan ke beberapa depot antaranya di Relau,” katanya.

Mengulas dakwaan kononnya berlaku kematian di depot tersebut sehingga memberi tekanan kepada tahanan, Khairul Dzaimee berkata hanya satu kes kematian kerana sakit biasa direkodkan namun, ia tiada kaitan dengan kejadian meloloskan diri berkenaan.

Beliau berkata punca kejadian pada awal pagi itu, masih dalam siasatan.

Dalam pada itu, beliau berkata usaha mengesan saki-baki warga asing yang meloloskan diri masih giat dijalankan pasukan Polis Diraja Malaysia, Jabatan Imigresen, Jabatan Sukarelawan Malaysia (RELA) dan orang awam.


Transformasi bakat sektor pendidikan tinggi dalam dekad baru

Dalam satu program retreat bersama ahli Lembaga Pengarah Universiti (LPU) bagi Universiti TeknologiMalaysia (UTM), mantan Pengerusi LPU UTM, Tan Sri Abdul Halim Ali menanggapi bakat sebagai faktor kritikal dalam memastikan kelangsungan dan kejayaan sesebuah organisasi.

Sebagai mantan Ketua Setiausaha Negara (KSN), pandangan Tan Sri Abdul Halim Ali penting diberikan pemberatan yang tinggi lantas kedudukan selaku bekas KSN yang sudah dapat melihat aset terpenting yang harus ada dalam sesebuah organisasi.

Bakat boleh dirujuk sebagai seseorang insan yang memiliki pengetahuan, kemahiran dan sikap yang diperlukan bagi sesebuah organisasi dalam mencapai matlamat kewujudan sesebuah entiti.

Dalam konteks pendidikan tinggi, bakat yang biasanya dirujuk ialah bakat staf akademik dan bakat staf bukan akademik. Meskipun diketahui skop kerja bagi dua kategori pekerja ini berbeza, namun hakikatnya, kedua-duanya penting dalam membawa kejayaan bermakna kepada universiti.

Staf akademik, khususnya di universiti penyelidikan majoritinya mempunyai kelulusan ijazah doktor falsafah atau PhD. Kelulusan akademik tertinggi ini iaitu PhD melayakkan staf akademik melaksanakan penyelidikan bagi menemui atau mencipta ilmu baru bagi sesuatu bidang pengkhususan.

Bagi staf bukan akademik pula, mereka terdiri daripada pelbagai kategori, iaitu kategori pegawai yang berkelulusan ijazah Sarjana Muda (sekurang-kurangnya) dan staf dalam kategori sokongan atau pelaksana.

Umumnya, sesebuah universiti lazimnya mempunyai bilangan staf bukan akademik melebihi staf akademik. Ini munasabah kerana universiti memerlukan staf yang mencukupi untuk tujuan urustadbir.

Selama ini, banyak universiti di Malaysia mengamalkan pelantikan pentadbir akademik iaitu ahli akademik yang dilantik untuk mengetuai sesebuah organisasi atau entiti dalam universiti, seperti pengarah bahagian atau pengarah unit.

Bergerak ke hadapan, proses rasionalisasi pelantikan pentadbir akademik wajar dibuat kerana sebahagian jawatan pentadbiran dalam universiti sebenarnya boleh diserahkan kepada staf bukan akademik.

Rasional yang ada ialah ahli akademik harus memberi lebih tumpuan kepada aspek kerja hakiki iaitu pengajaran, penyelidikan, penulisan, perundingan dan pengkomersialan, perkhidmatan kepada watan, penyeliaan, dan perkhidmatan profesional (seperti membuat polisi negara dan keanggotaan badan profesional) atau kerja 7P.

Dengan rasionalisasi amalan pelantikan pentadbir akademik, lebih ramai staf bukan akademik boleh diberikan peluang dan ruang menjadi pengarah atau timbalan pengarah bahagian, unit, atau entiti dalam universiti.

Untuk melaksanakan transformasi sebegini, proses merekrut staf bukan akademik yang berkebolehan harus dijalankan. Pada masa ini, semakin bertambah bilangan staf bukan akademik yang memiliki ijazah Sarjana(Master) dan bahkan PhD.

Universiti tidak harus memandang rendah keupayaan staf bukan akademik kerana mereka mungkin selama ini kurang diberikan ruang dan peluang untuk beraksi membuktikan kemampuan sebenar mereka mengurus tadbir universiti.

Apatah lagi jika staf bukan akademik ini mendapat dedahan secara langsung atau tidak langsung dengan pentadbiran peringkat pengarah atau timbalan pengarah bahagian atau entiti melalui pergaulan atau sosialisasi dengan pentadbir akademik.

UTM telah memulakan langkah rasionalisasi pelantikan pentadbir akademik dengan melantik beberapa staf bukan akademik menjadi pengarah dan timbalan pengarah bahagian atau unit.

Sebagai contoh, jawatan Pengarah Kerja UTM kini disandang seorang staf bukan akademik, yang sebelumnya jawatan ini dipegang oleh staf akademik. Lebih ramai juga staf bukan akademik dilantik kejawatan peringkat Timbalan Pengarah bahagian atau unit bagi merealisasikan hasrat transformasi bakat.

Universiti melihat bahawa amalan biasa pelantikan pentadbir staf akademik wajar diteliti semula kerana dibimbangi bahawa staf akademik lebih banyak terbeban dengan kerja pentadbiran berbanding kerja hakiki yang biasanya disebut dengan 7P. Jika ini berlaku, universiti mengalami kerugian bakat kerana sepatutnya staf akademik menumpukan kepada skop kerja 7P.

Dengan rasionalisasi pelantikan sebegini, universiti boleh memaksimumkan bakat staf akademik dan staf bukan akademik pada tahap terbaik.

Namun begitu, penting juga untuk diketahui bahawa sinergi staf akademik dan bukan akademik juga diperlukan bagi menjayakan transformasi bakat ini.

Sinergi ini termasuklah pembelajaran bagi staf yang dilantik iaitu dengan bimbingan daripada mantan pentadbir sebelumnya dan juga sinergi melibatkan cara fikir yang lebih komprehensif antara dua kategori pekerja ini.

Kita tidak mahukan staf akademik dan bukan akademik membuat kerja sendirian atau in-silo kerana amalan ini tidak membantu membawa transformasi dan kejayaan kepada universiti.

Satu cabaran yang perlu ditangani ialah soal worldview atau pandangan alam. Dijangka bahawa staf bukan akademik dan staf akademik memiliki pandangan alam yang agak berbeza meskipun bekerja bawah satu bumbung yang sama. Ini berlaku kerana selama ini masing-masing berada dalam skop kerja yang agak berbeza.

Bergerak ke hadapan, universiti harus memastikan tiada bakat yang disia-siakan atau tidak dimanfaatkan sepenuhnya untuk kebaikan universiti.

Penting sekali sinergi erat antara staf akademik dan bukan akademik agar maksud transformasi bakat dicapai dengan jayanya demi kelangsungan sektor pendidikan tinggi.

Kini masa terbaik menggembleng seluruh bakat yang ada ke arah kegemilangan sektor pendidikan tinggi di Malaysia dan menyerlahkan citra sebuah universiti yang berjaya membentuk ketumbukan ampuh bagi menempuh cabaran dalam dekad baru, 2021-2030.

Profesor Datuk Ts. Dr. Ahmad Fauzi IsmailNaib Canselor, Universiti Teknologi Malaysia (UTM)

Dr Muhammad Abd Hadi Bunyamin PensyarahKanan UTM


Subsidi haji kekal, tak beza taraf

Kerajaan kekal dengan keputusan memberikan subsidi haji kepada semua jemaah tanpa membezakan golongan tertentu, kata Menteri di Jabatan Perdana Menteri (Hal Ehwal Agama) Datuk Idris Ahmad.

Menurutnya walaupun ada cadangan supaya pemberian subsidi haji itu disemak dan dilaksanakan secara bersasar, setakat ini kerajaan kekal dengan keputusan sebelum ini.

“Walaupun ada cadangan (bersasar), namun kita kekal bagi subsidi kepada semua. Akan ada formula kita nak bagi nanti.

“Ini (subsidi) bukan duit kerajaan, sebaliknya subsidi itu diambil daripada keuntungan pendeposit,” katanya pada sidang media selepas merasmikan Pusat Pembangunan Keluarga Mawaddah Kelantan, hari ini.

Media sebelum ini melaporkan, Tabung Haji (TH) disaran supaya melaksanakan pemberian subsidi secara bersasar dengan keutamaan kepada golongan B40.

Ini kerana, dengan mengambil kira kos seorang jemaah muassasah dijangka meningkat hingga RM25,000 dan bayaran jemaah RM9,980, subsidi yang ditanggung TH amat besar.

Berdasarkan anggaran itu, jika bayaran melaksanakan ibadah haji dikekalkan pada kadar RM9,980 seorang, subsidi yang diberikan oleh TH akan mencecah RM15,020 untuk setiap seorang jemaah, yang mana ini jumlah dilihat oleh sesetengah pihak sebagai amat besar.

Idris berkata, setakat ini jumlah yang perlu dibayar utuk kos haji tahun ini akan diumumkan selepas mendapat kuota daripada Kerajaan Arab Saudi.

“Insya-Allah tidak membebankan jemaah. Kita akan umumkan sekali berapa jemaah perlu bayar bersama jumlah kuota yang kita dapat selepas mendapat keputusan daripada Arab Saudi.

“Pada masa sama, saya juga memohon untuk menambah bilangan kuota haji selain menghantar surat rayuan kepada kerajaan Arab Saudi,” katanya.


60 maut jambatan gantung runtuh

Ketika lebih 150 terbunuh dalam rempuhan Pesta Halloween di Seoul, Korea Selatan malam kelmarin, di India pula Pesta Dewali pula menyebabkan sekurang-kurangnya 60 maut dan berpuluh-puluh cedera parah apabila jambatan gantung di Gujerat, barat India, runtuh pada Ahad (30 Oktober 2022).

Menteri Gujerat, Brijesh Merja memberitahu Asian News International (ANI), agensi berita India, bahawa 60 orang terbunuh dalam jambatan runtuh itu.

Media India melaporkan bahawa kanak-kanak adalah antara yang terbunuh.

Operasi menyelamat dijalankan dengan mangsa yang cedera dikejarkan ke hospital berdekatan.

Lebih 400 orang berada di atas jambatan di atas Sungai Machhu di bandar Morbi ketika kejadian, kata saluran TV tempatan Zee News.

Agensi berita India Press Trust of India, memetik pegawai yang tidak dinamakan, berkata jambatan itu runtuh kerana ia tidak dapat menanggung beban orang ramai yang berdiri di atasnya.

Rakaman yang disiarkan oleh saluran TV menunjukkan berpuluh-puluh orang berpaut pada kabel jambatan runtuh itu ketika pasukan kecemasan bergelut untuk menyelamatkan mereka.

Stesen penyiar NDTV melaporkan bahawa orang ramai turut berenang ke tempat yang selamat, dengan sebahagian daripada jambatan itu tenggelam di dalam sungai.

“Ramai orang datang ke sini memandangkan cuti Diwali dan hujung minggu… ia adalah tempat yang mesra pelancong. Apabila ia runtuh, orang ramai jatuh di atas satu sama lain,” kata seorang saksi kepada ANI.

Jambatan bersejarah sepanjang 230 meter itu dibina ketika pemerintahan British pada abad ke-19. Ia telah ditutup untuk pengubahsuaian selama enam bulan dan dibuka semula kepada orang ramai minggu lepas.

Perdana Menteri Narendra Modi, yang berada di negeri asalnya Gujerat untuk lawatan tiga hari, berkata beliau telah mengarahkan ketua menteri negeri untuk menggerakkan pasukan operasi menyelamat, lapor Reuters.

Presiden Droupadi Murmu menulis tweet: “Tragedi di Morbi, Gujarat, telah membuatkan saya bimbang. Fikiran dan doa saya bersama orang yang terjejas. Bantuan dan usaha menyelamat akan membawa bantuan kepada mangsa.”

Keluarga mereka yang terbunuh masing-masing akan mendapat 600,000 rupee (S$10,300) sebagai pampasan daripada kerajaan negeri dan persekutuan. – Agensi


Hanya 4 Ahli Parlimen belum terima vaksin, lebih 95 peratus lengkap dos

Hanya empat Ahli Parlimen (MP) yang masih belum menerima suntikan vaksinasi sementara lebih 95 peratus MP sudah melengkapkan dua dos suntikan vaksin Covid-19, kata Yang Dipertua Dewan Rakyat, Datuk Azhar Azizan Harun.

Daripada jumlah tersebut, baki 35 peratus sudah mendapat sekurang-kurangnya satu dos vaksin, ia bagaimanapun empat MP tersebut tetap dibenarkan hadir ke persidangan Dewan Rakyat tetapi perlu berhati-hati dengan risiko jangkitan.

“Semua ahli Parlimen dibenarkan datang ke Dewan walaupun tidak divaksin tetapi kami menasihatkan mereka yang tidak divaksin ini berhati-hati, kerana kita tidak boleh menahan mereka daripada menunaikan tugas di bawah Perlembagaan Persekutuan,” katanya lapor Bernama.

Azhar mengadakan sesi sidang akhbar secara maya bagi memperincikan persiapan Sidang Khas Parlimen yang akan bermula Isnin ini.

Azhar berkata, sebelum ini beliau mengadakan perbincangan dengan Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar yang bersetuju supaya semua petugas Parlimen divaksinasi dan setakat ini 90 peratus petugas Parlimen telah lengkap dua dos suntikan.

Mengulas mengenai persiapan persidangan itu, Azhar berkata, pihak Parlimen menetapkan ‘house rule’ antaranya memastikan setiap individu yang datang ke Parlimen termasuk pekerja kontraktor, kakitangan kementerian dan pegawai pengiring menteri telah divaksin terlebih dahulu.

“Kami akan periksa di luar sebelum mereka dibenarkan masuk…kalau tidak divaksinasi, kami akan halang daripada memasuki Parlimen,” katanya.

Sebagai langkah keselamatan juga, Azhar berkata, setiap individu seperti ahli Parlimen, pegawai bertugas, kakitangan Parlimen, petugas media, pekerja kontraktor, pemandu dan pengawal keselamatan peribadi perlu menjalani ujian saringan.

Seramai 1,008 orang menjalani ujian saringan dua hari lepas manakala kesemua Ahli Parlimen disaring pada Jumaat.

Persidangan khas Dewan Rakyat akan diadakan selama lima hari mulai 26 Julai, manakala sidang Dewan Negara pula diadakan selama tiga hari bermula 3 Ogos.

Sementara itu, Azhar dalam kenyataan memaklumkan seramai 72 pengamal media dibenarkan hadir di bangunan Parlimen dan kehadiran yang terhad adalah sebagai langkah membendung dan mengurangkan risiko penularan Covid-19 semasa sidang khas itu.

Selain itu, Parlimen turut menambah baik persidangan dengan memperkenal dan menyediakan kemudahan platform sidang media secara hibrid dan sesi temu bual interaktif eksklusif dengan ahli-ahli Dewan Rakyat melalui aplikasi Zoom.


PRU-15, Dr Mahathir juga tidak pernah tetapkan tarikh: Ismail Sabri

Datuk Seri Ismail Sabri menjelaskan berhubung penetapan tarikh pilihan raya umum ke-15 (PRU-15) susulan kritikan terbaharu DAP menerusi Setiausaha Agungnya, Anthony Loke yang membidas Perdana Menteri (PM) itu sebagai “flip-flop” atau bertukar-tukar pendirian.

Ismail Sabri berkata tidak mempunyai hak untuk mengumumkan tarikh PRU-15 secara terperinci, malahan PM terdahulu sebelum ini termasuk Tun Dr Mahathir Mohamad semasa mengetuai pentadbiran Pakatan Harapan (PH) juga tidak pernah melakukannya.

“Cuba kamu semak kenyataan Perdana Menteri terdahulu, ada atau tidak yang menetapkan tarikh PRU. Kalau tanya Dr Mahathir waktu itu, dia kata belum dapat ilham.

“Kalau saya beritahu lebih awal, seronoklah DAP. Mereka boleh bersiap sedia lebih awal,” katanya dipetik laporan BH.

Jelasnya lagi, mengikut Perlembagaan, Yang di-Pertuan Agong boleh bersetuju atau menolak nasihat pembubaran jika baginda tidak bersetuju.

“Saya tak boleh nyatakan tarikh sebenar kerana itu mengambil alih kuasa baginda.

“Itu salah dari segi Perlembagaan kalau saya tetapkan tarikh kerana kuasa adalah pada Yang di-Pertuan Agong untuk memanggil dan membubarkan Parlimen.

“Sikap DAP mungkin mereka tidak hormat Yang di-Pertuan Agong, tapi saya menghormati baginda dan saya patuh pada Perlembagaan,” katanya lagi.

Terdahulu, Loke mempersoalkan kenyataan Ismail Sabri dalam wawancara dengan media Jepun, yang mengatakan pilihan raya tidak akan diadakan dalam masa terdekat kerana isu kos sara hidup rakyat perlu ditangani, namun mengubah nada dalam Konvensyen Barisan Nasional (BN) apabila menegaskan tidak akan menunggu lebih satu saat untuk membubarkan Parlimen jika BN sudah bersedia.

Menurut Ismail Sabri lagi, keputusan untuk membubarkan Parlimen perlu dibincang dalam Kabinet dan kemudiaan dibawa kepada Yang di-Pertuan Agong sebagai pemegang kata putus.

“Pelaksanaan PRU akan dibincangkan dengan lima pimpinan tertinggi UMNO, dibawa ke Biro Politik Majlis Tertinggi UMNO dan mesyuarat Dewan Tertinggi Barisan Nasional (BN), sebelum bincangkan di dalam Kabinet.

“Kabinet (kemudian) akan berikan mandat kepada saya untuk menghadap Yang di-Pertuan Agong dan menasihati baginda, namun kuasa terakhir adalah di tangan Yang di-Pertuan Agong,” jelasnya lagi.


Cuepacs kena faham kekangan kewangan kerajaan bila buat tuntutan

Menteri Ekonomi, Rafizi Ramli mahu Kongres Kesatuan Pekerja-pekerja Di Dalam Perkhidmatan Awam (Cuepacs) memahami kekangan kewangan yang dihadapi kerajaan apabila mereka mengemukakan pelbagai tuntutan termasuk kenaikan gaji minimum.

Katanya, tuntutan tersebut juga tidak dapat ditunaikan serta merta.

“Tuntutan gaji baik daripada sektor swasta, awam dan Cuepacs sekarang yang itu saya ingat hak masing-masing. Kita pun macam bekerja ada banyak tuntutan juga tetapi kita pun tahu dan saya pasti Cuepacs pun sedia maklum bahawa kerajaan ada kekangan.

“Cuma yang Kerajaan Persekutuan dan (perdana menteri), Datuk Seri Anwar Ibrahim sekarang nak tumpu mungkin tak boleh untuk tunai semua serta-merta. Tapi kita nak pastikan kita tumpu soal gaji. Saya juga yakin yang sebelah pekerja (Cuepacs) nanti pun akan faham bahawa majikan (kerajaan) itu juga ada kekangan,” katanya pada sidang media selepas program Sesi Libat Urus Kajian Separuh Penggal Rancangan Malaysia Ke-12 (RMK-12) Negeri Kedah di Alor Setar, hari ini.

Turut hadir Menteri Besar Kedah, Datuk Seri Muhammad Sanusi Md Nor.

Sebelum ini, media melaporkan cadangan Cuepacs gaji minimum RM1,800 dengan kenaikan gaji tahunan kepada kerajaan yang berhasrat untuk mengkaji semula skim gaji penjawat awam.

Cuepacs turut mencadangkan kepada kerajaan supaya memperkenal elaun bandar raya sebanyak RM500 di samping menambah imbuhan tetap perumahan kepada RM450 berbanding RM300 ketika ini.

Dalam pada itu, Rafizi berkata isu tuntutan kenaikan gaji minimum dan imbuhan dibuat Cuepacs itu sentiasa menjadi keutamaan kerajaan.

“Cuma saya berharap sama ada Cuepacs sampai ke pihak swasta bila kita bincang tentang model gaji progresif tak bolehlah nak anggap semua berlaku secara tiba-tiba. Tapi saya yakin kerajaan akan menerima bahawa kita perlu ada kerangka sasaran setiap tahun.

“Dalam tempoh lima ke 10 tahun macam mana, kemampuan kewangan itu akan menentukan juga macam mana kita nak laksanakan secara berperingkat ke arah satu sistem dasar gaji yang lebih progresif,” katanya.


Hanya 64 MP hadir berhimpun di Dataran Merdeka, mana majoriti 107 yang didakwa?

Perhimpunan haram pagi tadi di Dataran Merdeka menyaksikan hanya 64 Ahli Parlimen (MP) daripada blok pembangkang yang hadir, ia menimbulkan keraguan terhada dakwaan Datuk Seri Anwar Ibrahim yang mendakwa memiliki majoriti di Parlimen.

Agenda Daily menerima maklumat di lapangan yang mengira setiap MP pembangkang yang hadir dan ternyata dakwaan Anwar yang mengatakan beliau memiliki majoriti adalah palsu semata-mata.

Ketua Pembangkang semasa perhimpunan tersebut mendakwa seramai 107 MP yang menyokongnya sebagai calon Perdana Menteri (PM), ia bagaimanapun sumber Agenda Daily mendedahkan jumlah kehadiran di Dataran Merdeka hanya 64 MP sahaja yang hadir.

Menurut sumber, jumlah tersebut dianggap terlalu kecil dan tidak mencukupi untuk menabalkan Anwar sebagai PM yang baharu mahu pun menyingkirkan Tan Sri Muhyiddin Yassin dari Putrajaya.

Malah, jumlah MP PKR yang hadir untuk berarak ke Parlimen pagi tadi hanya 24 orang daripada jumlah keseluruhan 35 wakil mereka di Dewan Rakyat.

Wakil rakyat DAP yang hadir pula hanya 22 orang sahaja pagi tadi di Dataran Merdeka, sementara semua wakil Parti Pejuang yang dikemudi Tun Dr Mahathir Mohamad turut serta dalam himpunan pagi tadi kecuali Datuk Dr Shahruddin bin Md Salleh, MP Sri Gading.

Tiga wakil Parti Amanah, Datuk Mohd Anuar Tahir (MP Temerloh), Datuk Dr Mohd Hatta bin Md Ramli (MP Lumut) dan Datuk Dr Hasan bin Bahrom (MP Tampin) juga tidak hadir semasa perhimpunan pagi tadi dan hanya lapan orang MP sahaja yang hadir pagi tadi.

Ini bukan kali pertama Anwar mendakwa sudah memiliki majoriti, sebelum ini Anwar juga pernah mendakwa dirinya memiliki majoriti susulan sepucuk surat sokongan yang ditandatangani Presiden UMNO Datuk Seri Ahmad Zahid Hamidi dan rakannya, Datuk Seri Najib Razak yang dihantar ke Istana Negara.

Anwar juga dalam dua sidang media tahun lalu beria-ria mendakwa memiliki majoriti kukuh untuk dilantik menjadi PM sebelum memalukan dirinya sendiri selepas gagal menunjukkan bukti sokongan dimilikinya.

✅ Hadir ❌ Tidak hadir

PEJUANG
1. Tun Mahathir Bin Mohamed – Langkawi ✅
2. Dato’ Seri Mukhriz Bin Mahathir – Jerlun ✅
3. Dato’ Amiruddin Hamzah – Kubang Pasu ✅
4. Datuk Dr Shahruddin bin Md Salleh – Sri Gading ❌

PKR
1. Dato’ Seri Anwar Bin Ibrahim – Port Dickson ✅
2. Wan Azizah Bt Wan Ismail – Pandan ✅
3. Nurul Izzah Bt Anwar – Permatang Pauh ✅
4. Datuk Seri Saifuddin Nasution Bin Ismail – Kulim/Bandar Baharu ✅
5. Dato’ Johari Bin Abdul – Sg Petani ✅
6. Abdullah Sani – Kapar ✅
7. Datuk Dr Tan Yee Kew – Wangsa Maju ✅
8. Christina Liew – Tawau ✅
9. Syed Ibrahim Bin Syed Noh – Ledang ✅
10. Sivarasa A/L Rasiah – Sg Buloh ✅
11. Wong Chen – Subang ✅
12. Nik Nazmi Bin Nik Ahmad – Setiawangsa ✅
13. Maria Chin Abdullah – Petaling Jaya ✅
14. Datuk Seri Samsul Iskandar Bin Mat Akin – Hang Tuah Jaya ✅
15. Ahmad Fahmi Bin Mohd Fadzil – Lembah Pantai ✅
16. William Leong Jee Keen – Selayang ✅
17. Akmal Nasrullah – Johor Bharu ✅
18. Nor Azrina Surip – Merbok ✅
19. Karupaiya A/L Mutusami – Padang Serai ✅
20. Dr Azman Ismail – Kuala Kedah ✅
21. Chan Ming Kai – Alor Setar ✅
22. Awang Husaini Sahari – Putatan ✅
23. Fuziah Salleh – Kuantan ✅
24. Prabakaran A/L Paremeswaran – Batu ✅
25. Dr Lee Boon Chye – Gopeng ❌
26. Sim Tze Tzin – Bayan Baru ❌
27. Dr Michael Teo Yu Keng – Miri ❌
28. Kesavan A/L Subramaniam – Sungai Siput ❌
29. Chang Lih Kang – Tanjong Malim ❌
30. June Leow Hsiad Hui – Hulu Selangor ❌
31. Noor Amin bin Ahmad – Kangar ❌
32. Rusnah binti Aluai – Tangga Batu ❌
33. Natrah Ismail – Sekijang ❌
34. Hassan bin Karim – Pasir Gudang ❌
35. Bakhtiar bin Wan Chik – Balik Pulai ❌

DAP
1. Lim Kit Siang – Iskandar Putri ✅
2. Lim Guan Eng – Bagan ✅
3. Fong Kui Lun – Bukit Bintang ✅
4. Sanisvarasa Nethaji Rayer A/L Rajajibrayer – Jelutong ✅
5. M Kulasegaren A/L V Murugeson – Ipoh Barat ✅
6. Gobind Sing Deo – Puchong ✅
7. Ngeh Koo Ham – Beruas ✅
8. Hannah Yeoh – Segambut ✅
9. Kasturi Rani Patto – Batu Kawan ✅
10. Teresa Kok Suh Sin – Seputeh ✅
11. Nga Kor Meng – Teluk Intan ✅
12. Tan Kok Wai – Cheras ✅
13. Charles Anthony Santiago – Klang ✅
14. Steven Sim Chee Keong- Bukit Mertajam ✅
15. Antony Loke Siew Fook – Seremban ✅
16. Ram Karpal Singh – Bukit Gelugor ✅
17. Wong Shu Qi – Kluang ✅
18. Dr Kelvin Yii Lee Wuen – Bandar Kuching ✅
19. Yeo Bee Yin – Bakri ✅
20. Chan Foong Hin – Kota Kinabalu ✅
21. Tony Pua Kiam Wee – Damansara ✅
22. Lim Lip Eng – Kepong ✅
23. Chong Chieng Jen – Stampin ❌
24. Chow Kon Yeow – Tanjong ❌
25. Tengku Zulpuri Shah bin Raja Puji – Raub ❌
26. Sivakumar Varatharaju Naidu – Batu Gajah ❌
27. Su Keong Siong – Kampar ❌
28. Khoo Poay Tiong – Kota Melaka ❌
29. Dr Ong Kian Ming – Bangi ❌
30. Teo Nie Ching – Kulai ❌
31. Wong Kah Woh – Ipoh Timur ❌
32. Alice Lau Kiong Yieng – Lanang ❌
33. Oscar Ling Chai Yew – Sibu ❌
34. Wong Ling Biu – Sarikei ❌
35. Mordi Anak Bimol – Mas Gading ❌
36. Wong Tack – Bentong ❌
37. The Kok Lim – Taiping ❌
38. Cha Kee Chin – Rasah ❌
39. Noorita binti Sual – Tenom ❌
40. Wong Hon Wai – Bukit Bendera ❌
41. Pang Hok Liong – Labis ❌
42. Vivian Wong Shir Yee – Sandakan ❌

AMANAH
1. Mohamed Bin Sabu – Kota Raja ✅
2. Salehuddin Bin Ayub – Kulai ✅
3. Mahfuz Bin Omar – Pokok Sena ✅
4. Dr Dzulkifli Bin Ahmad – Kuala Selangor ✅
5. Mujahid Bin Yusuf Rawa – Parit Buntar ✅
6. Khalid Bin Samad – Shah Alam ✅
7. Datuk Hj Hasanuddin Bin Mohd Yunus – Hulu Langat ✅
8. Mohamed Hanipa Maidin – Sepang ✅
9. Datuk Mohd Anuar Tahir – Temerloh ❌
10. Datuk Dr Mohd Hatta bin Md Ramli – Lumut ❌
11. Datuk Dr Hasan bin Bahrom – Tampin ❌

WARISAN
1. Dato’ Seri Shafie Bin Afdal – Semporna ✅
2. Wilfred Madius Tangau – Tuaran ✅
3. Datuk Mohd Azis Bin Jamman – Sepanggar ✅
4. Isnaraissah Munirah – Kota Belud ✅
5. Datuk Ignatius Darrel Leiking – Penampang ❌
6. Datuk Mohamaddin bin Ketapi – Lahad Datu ❌
7. Ma’mun bin Sulaiman – Kalabakan ❌
8. Ahmad bin Hassan – Papar ❌
9. Rozman bin Isli – Labuan ❌

BEBAS
1. Dr Maslee Bin Malik – Simpang Renggam ✅
2. Syed Sadiq Bin Abdul Rahman – Muar ✅

PSB – Sarawak
1. Baru Bian – Selangau
2. Masir Kujat – Sri Aman ❌


12 negeri rekod peningkatan kes baharu hari ini, Sarawak tertinggi

Kecuali empat negeri – Kedah, Perlis, Pahang dan Terengganu – negeri dan Wilayah Persekutuan di seluruh negara yang lain merekodkan peningkatan jangkitan baharu hari ini.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam sehingga 12 tengah hari tadi jangkitan baharu kembali meningkat setelah turun tiga hari berturut-turut.

Dalam tempoh itu 15,759 kes dilaporkan, berbanding 14,345 kes yang direkodkan semalam, katanya.

Beliau berkata angka itu menjadikan kumulatif sejak jangkitan pertama Covid-19 dilaporkan di negara ini awal tahun lalu kepada 2,127,934 kes.

Jangkitan harian tertinggi pernah direkodkan bulan ini adalah pada 10 September lalu membabitkan 21,176 kes. Jumlah itu mulai turun pada 17 September apabila merekodkan 17,577 kes; 18 September (15,549 kes); dan 19 September (14,975 kes).

Berdasarkan statistik dikeluarkan Kementerian Kesihatan (KKM) hari ini, Sarawak kekal menjadi penyumbang utama apabila mencatat 3,732 kes baharu hari ini berbanding 3,611 kes semalam, diikuti Johor dengan 1,959 kes hari ini (1,598 semalam).

Selangor pula merekodkan peningkatan daripada 1,365 kes semalam kepada 1,934 hari ini; Pulau Pinang (1,417 hari ini, 1,170 semalam); Kelantan (1,338 hari ini, 1,050 semalam); Sabah (1,291 hari ini, 1,255 semalam); dan Perak (1,184 hari ini, 1,090 semalam).

Kuala Lumpur pula merekodkan 359 kes baharu hari  ini berbanding 307 yang dicatatkan semalam; Melaka (264 hari ini, 162 semalam); Negeri Sembilan (127 hari ini, 125 semalam); Putrajaya (34 kes hari ini, 11 semalam); dan Labuan (12 kes hari ini, 0 semalam).


89.7 peratus individu dewasa lengkap divaksin

Individu dewasa yang lengkap menerima suntikan vaksin Covid-19 masing-masing sama ada vaksin dua dos atau vaksin dos tunggal kini mencecah 89.7 peratus atau 21,003,074 penerima.

Kementerian Kesihatan (KKM) memaklumkan sehingga semalam, 9 Oktober 2021, sebanyak 94.7 peratus atau 22,176,018 individu dewasa lagi menerima sekurang-kurangnya satu dos.

Semalam sahaja sebanyak 83,443 dos vaksin Covid-19 diberikan membabitkan 75,207 individu dewasa melengkapkan suntikan, manakala 8,236 lagi menerima sekurang-kurangnya satu dos.

Secara keseluruhan sebanyak 43,067,793 dos vaksin telah diberikan kepada golongan itu sejak Program Imunisasi Covid-19 Kebangsaan (PICK) dilancarkan 24 Februari lalu.

Sementara itu, 6.5 peratus atau 204,536 remaja berusia 12 hingga 17 Tahun melengkapkan suntikan kedua vaksin, manakala 71.5 peratus atau 2,248,867 lagi menerima sekurang-kurangnya satu dos.

Semalam, sebanyak 58,454 dos diberikan, membabitkan 27,507 melengkapkan dos masing-masing, manakala 30,947 lagi menerima sekurang-kurangnya satu dos.

Sebanyak 2,453,403 dos vaksin diberikan kepada golongan itu sejak 20 September lalu.

KKM dalam kemas kini laman sesawang COVIDNOW tengah malam tadi memaklumkan, secara keseluruhannya sejak Februari hingga semalam, sebanyak 45,521,196 dos diberikan kepada semua golongan penduduk.

Daripada jumlah itu, 64.9 peratus atau 21,207,610 individu melengkapkan suntikan vaksin masing-masing, sementara 74.8 peratus atau 24,424,885 lagi menerima sekurang-kurangnya satu dos.

Semalam sahaja sebanyak 141.897 dos diberikan di seluruh negara membabitkan 102,714 penerima melengkapkan vaksinasi dan 39,183 menerima sekurang-kurangnya satu dos.


Hampir sejuta kanak-kanak terima dos pertama vaksin Covid-19

Hampir sejuta atau seramai 929,733 atau 26.2 peratus kanak-kanak berusia lima hingga 11 tahun telah menerima suntikan dos pertama vaksin Covid-19 sejak Program Imunisasi Covid-19 Kanak-Kanak (PICKids) dilancarkan 3 Februari 2022 lalu.

Daripada jumlah itu seramai 25,016 kanak-kanak menerima suntikan itu semalam, lapor Kementerian Kesihatan (KKM) menerusi laman sesawangnya CovidNOW hari ini.

Berdasarkan statistik yang ditunjukkan dalam laman sesawang itu, PICKids di Kelantan dan Terengganu masih di bawah kadar 10 peratus, sementara Sarawak yang tertinggi dengan catatan 50.1 peratus.

Sementara itu, 14,810,832 atau 62.9 peratus individu dewasa telah menerima suntikan dos penggalak sejak Program Imunisasi Covid-19 Dos Penggalak (PICK-B) bermula secara rasmi pada 1 Oktober 2021 lalu.

Manakala sejak 24 Februari tahun lalu hingga semalam, seramai 22,951,398 atau 97.5 peratus populasi dewasa Malaysia telah lengkap divaksinasi, dan 23,231,225 atau 98.7 peratus lagi menerima sekurang-kurangnya satu dos.

Pada masa sama, sejak 8 September tahun lalu hingga semalam pula seramai 2,802,265 atau 90.1 peratus remaja berusia 12 hingga 17 tahun telah lengkap divaksinasi, manakala 2,898,437 atau 93.2 peratus lagi menerima sekurang-kurangnya satu dos.

Keseluruhannya sejak PICK dilancarkan pada 24 Februari 2021 lalu hingga semalam, sebanyak 67,416,313 dos telah diberikan kepada populasi Malaysia, termasuk rakyat asing.

Daripada jumlah itu, seramai 25,753,663 atau 78.9 peratus populasi telah lengkap divaksinasi, manakala 27,059,395 atau 82.9 peratus lagi menerima sekurang-kurangnya satu dos.


Ditipu pelaburan kripto dan saham, dua lelaki rugi RM3 juta

Dua lelaki berputih mata selepas menjadi mangsa penipuan dalam talian melibatkan pelaburan mata wang kripto dan saham berjumlah RM3,147,714 pada Februari dan Mei lepas.

Ketua Polis Selangor Datuk Hussein Omar Khan berkata bagi kes pertama, mangsa merupakan seorang doktor pakar telah ditipu menerusi pelaburan mata wang kripto melibatkan kerugian lebih RM2 juta pada Februari, menurut laporan Bernama.

Hussein berkata mangsa berusia 57 tahun itu, berkenalan dengan seorang lelaki dikenali sebagai ‘Profesor Kim So Young’ yang kononnya merupakan warga Korea menerusi aplikasi LinkedIn pada bulan yang sama.

Beliau berkata suspek menawarkan lelaki itu menyertai pelaburan dikenali ‘Trading Crpytocurrency’ dan mangsa telah mendaftar serta membuka akaun perdagangan di laman web https://www.ixtik.rest.

“Mangsa kemudiannya melakukan pemindahan wang dalam talian sebanyak 55 kali ke 37 akaun bank berbeza, yang diberikan oleh suspek bagi tujuan membeli mata wang USD untuk ditukarkan dalam bentuk mata wang kripto dengan wang berjumlah kira-kira RM2.097 juta.

“Doktor pakar itu membuat laporan polis di Ampang Jaya setelah akaun pelaburan tersebut tidak dapat diakses dan suspek tidak lagi dapat dihubungi,” katanya menerusi kenyataan.

Bagi kes kedua, Hussein berkata seorang pesara jurutera syarikat swasta turut ditipu menerusi pelaburan saham setelah berkenalan dengan seorang wanita yang memperkenalkan diri sebagai ‘Anna’ menerusi aplikasi LinkedIn sekitar Mei.

“Mangsa ditawarkan menyertai pelaburan saham dan dibawa masuk ke dalam kumpulan WhatsApp ‘1 Year 10 Times Wealth Club’ sebelum diminta memuat turun aplikasi ‘PSLUS’ untuk membuka akaun pelaburan serta membuat bayaran deposit.

“Mangsa yang telah membuat bayaran deposit melibatkan 19 transaksi berjumlah RM1.052 juta menerusi lapan akaun bank berbeza sejak 15 Jun hingga 2 Julai lepas, menyedari ditipu apabila pihak khidmat pelanggan tidak tidak lagi menjawab pesanannya lalu membuat laporan polis di Sepang,” katanya.

Susulan itu, Hussein menasihatkan orang ramai agar tidak mudah terpedaya dengan iklan pelaburan mata wang kripto, saham atau apa jenis pelaburan ditawarkan dalam talian terutama menerusi media sosial yang kononnya menawarkan keuntungan besar dalam masa singkat.

“Orang ramai diingatkan membuat semakan di laman web Bank Negara Malaysia bagi menentukan sama ada sesuatu syarikat pelaburan tersebut berdaftar atau tidak sebelum membuat pelaburan,” katanya.


Sunak PM Britain paling kaya

Dengan kenaikannya menjadi Perdana Menteri, Rishi Sunak dan isterinya Akshata Murthy menjadi penghuni terkaya di Nombor 10 Downing Street, tatkala Britain – sama seperti negara lain – bergelut dengan krisis ekonomi, dengan kerajaan mempertimbangkan pemotongan perbelanjaan.

Pada Mei, pasangan itu memasuki Senarai Kaya The Sunday Times UK pada kedudukan 222, dengan nilai bersih yang dilaporkan ialah 730 juta pound (AS$837 juta), menjadikan Sunak sebagai ahli politik barisan hadapan pertama yang berada dalam senarai itu sejak ia bermula pada 1989.

Kekayaan keluarga Sunak meletakkannya di atas Perdana Menteri (PM) terkaya sebelum ini, yang menurut Guineas Book of World Records ialah Edward Stanley. Kekayaan peribadinya lebih 7 juta pound pada abad ke-19, diterjemahkan kepada sekitar 450 juta pound hari ini.

Ditanya pada Ogos bagaimana boleh berhubung dengan orang ramai memandangkan beliau secara peribadi lebih kaya daripada Ratu Elizabeth, Sunak berkata bahawa orang tidak sepatutnya melihat kepada kekayaannya.

“Saya fikir di negara kita, kita menilai orang bukan melalui akaun bank mereka, kita menilai mereka dari watak dan tindakan mereka. Dan ya, saya sangat bertuah kerana berada dalam situasi yang saya hadapi sekarang, tetapi saya tidak dilahirkan seperti ini,” kata Sunak.

“Ibu bapa saya bekerja keras untuk memberikan saya semua peluang ini. Saya tidak akan meminta maaf atas apa yang mereka lakukan untuk saya. Dan sebenarnya, itulah sebabnya saya mahu melakukan pekerjaan ini kerana saya mahu menyediakan peluang itu untuk orang lain. .”

Liz Truss sebelum ini mengalahkan Sunak dalam saingan menjadi PM, tetapi bekas menteri kewangan itu telah diletakkan ke jawatan tertinggi Britain selepa Truss meletak jawatan kerana mahu memperkenalkan rancangan ekonomi buruk yang menggoncang pasaran.

Kejatuhan Truss memberi peluang kepada Sunak yang diyakini di tempat teratas, tetapi pihak lawan berminat untuk menonjolkan kekayaannya, satu isu yang telah memberinya kesukaran politik pada masa lalu, terutamanya memandangkan amarannya bahawa cabaran besar menanti negara.

“Kata-kata Rishi Sunak tidak akan memberi apa-apa untuk meyakinkan orang yang bergelut yang bimbang tentang musim sejuk yang akan datang,” kata pemimpin Demokrat Liberal pro-EU Ed Davey.

Sunak mendapat pendidikan di sekolah elit Kolej Winchester sebelum ke Universiti Oxford di mana beliau belajar politik, falsafah dan ekonomi, seperti juga PM Konservatif sebelum ini, Truss dan David Cameron.

Bapanya seorang doktor dan ibunya seorang ahli farmasi, dan dia lebih suka menonjolkan asal usulnya yang sederhana membantu mengatur senarai gaji ahli kimia keluarganya sebagai permulaan celik ekonominya.

Selepas menamatkan pengajian, beliau bekerja sebagai penganalisis di Goldman Sachs dan di dana lindung nilai sebelum beliau menceburi bidang politik.

Tetapi di sebalik pengalamannya, sebahagian besar kekayaan keluarganya datang daripada isterinya, Akshata Murthy.

Dalam tinjauan pendapat yang dikeluarkan pada Isnin, Savanta ComRes meminta pengundi untuk menerangkan Sunak dalam satu perkataan. Keputusan, yang dikeluarkan dalam awan perkataan, menunjukkan satu perkataan adalah tindak balas yang paling biasa: “Kaya.”

Bapa mentuanya dinilai oleh Forbes memiliki kekayaan AS$4.5 bilion, dan pada awal Selasa dia berkata dia “yakin dia (Sunak) akan melakukan yang terbaik untuk United Kingdom.”

Isteri Sunak ialah warganegara India, dengan pegangan sebanyak 0.93 peratus dalam Infosys bernilai kira-kira AS$721 juta, dan kekayaan pasangan itu telah menjadi isu yang memecahbelahkan rakyat Britain.

Pasangan itu berdepan kritikan dan kemarahan orang ramai pada April berhubung status cukai “tidak bermastautin” yang bermakna dia tidak membayar cukai di Britain ke atas pendapatannya di luar negara. Dia kemudiannya melepaskan status itu dan berkata dia akan membayar cukai ke atas pendapatan globalnya.

Sunak berkata pada masa itu soalan mengenai kekayaan bapa mentuanya dan pengaturan cukai isterinya adalah percubaan bermotif politik untuk merosakkannya.

Tetapi dengan Sunak mengambil alih kuasa, parti pembangkang utama Parti Buruh menonjolkan bagaimana ia akan menghapuskan “status nom-dom” sama sekali, sambil mengkritik rekod Sunak mengenai pengendaliannya terhadap kewangan awam dan peribadi.

“Ini adalah Rishi Sunak yang sama yang sebagai Canselor gagal mengembangkan ekonomi, gagal mengatasi inflasi, dan gagal membantu keluarga dengan krisis kos sara hidup Tory,” kata Timbalan Ketua Parti Buruh Angela Rayner.

“Dan Rishi Sunak yang sama yang keluarganya mengelak daripada membayar cukai di negara ini sebelum dia mengenakan cukai ke atas orang lain.” – Agensi


Kertas siasatan perhimpunan depan pusat beli belah dibuka polis

Polis membuka satu kertas siasatan berhubung perhimpunan di depan sebuah pusat beli belah terkenal di sini hari ini, menurut Ketua Polis Daerah Dang Wangi ACP Noor Dellhan Yahaya.

Beliau berkata beberapa individu telah dikenal pasti dan mereka yang terlibat akan dipanggil ke Ibu Pejabat Polis Daerah Dang Wangi, untuk diambil keterangan dalam masa terdekat bagi membantu siasatan mengikut Seksyen 9 (5) Akta Perhimpunan Aman 2012, kerana mengadakan perhimpunan tanpa notis, lapor Bernama.

Katanya kira-kira 50 orang termasuk mahasiswa dan ahli parti politik didapati menyertai perhimpunan itu.

Tinjauan Bernama mendapati peserta perhimpunan mula berkumpul di lokasi berkenaan sejak 3.30 petang dan bersurai kira-kira 4.45 petang, dengan tiada kejadian tidak diingini berlaku.

Antara yang dilihat menyertai perhimpunan tersebut ialah Presiden Parti Ikatan Demokratik Malaysia (MUDA) yang juga Ahli Parlimen Muar Syed Saddiq Syed Abdul Rahman, Ahli Dewan Undangan Negeri (ADUN) Pasir Pinji Howard Lee Chuan How dan ADUN Puteri Wangsa Amira Aisya Abd Aziz.


UMNO Ketereh bawa usul desak pemilihan parti disegerakan

Satu usul mendesak supaya pemilihan parti disegerakan dibawa UMNO Bahagian Ketereh hari ini yang mahu ia diadakan November tahun depan.

UMNO Bahagian Ketereh diterajui oleh Tan Sri Annuar Musa, sementara usul tersebut dibentang oleh Ketua Penerangannya, Roslan Ab Hamid dan disokong wakil Pemuda bahagian, Mohd Aura Muhammad.

“Tahun 2022 adalah tahun wajib diadakan pemilihan di semua peringkat parti dan tidak boleh lewat dari November 2022.

“Justeru parti perlu menyegerakan proses tersebut agar setiap lapisan kepimpinan di cawangan, bahagian dan Majlis Kerja Tertinggi (MKT) mendapat mandat ahli untuk melangkah menuju Pilihan Raya Umum Ke-15 (PRU15) yang tempohnya sehingga 2023.

“Mandat ahli amat penting dalam proses merekayasa parti, meningkatkan integriti, serta memperkasa saf pimpinan bagi menjamin penerimaan rakyat dan memenangkan parti dlm PRU 2023,” kata Roslan dipetik laporan media ketika membentangkan usul berkenaan.

Annuar Musa yang juga Menteri Komunikasi dan Multimedia turut merasmikan Mesyuarat Perwakilan Bahagian Ketereh semasa usul tersebut dibawa oleh perwakilannya.

Dalam sidang medianya, Annuar berkata Mesyuarat UMNO bahagian Ketereh juga meluluskan usul menyokong Perdana Menteri Datuk Seri Ismail Sabri Yaakub sehingga 2023 dan menggesa pemilihan parti diadakan tahun depan.

“Tahun 2022 adalah tahun wajib diadakan pemilihan dan lagi cepat kita selesaikan pemilihan adalah lagi baik dan ia tidak boleh dikaitkan dengan pilihan raya.

“Urusan pilihan raya adalah urusan kerajaan dan perkenan seri paduka baginda Yang di-Pertuan Agong. Ia boleh datang sebelum pemilihan, ia boleh datang selepas pemilihan.

“Dari sudut parti pemilihan parti tak boleh lebih daripada 22 Nov,” kata Annuar.

Katanya, tiada alasan untuk UMNO menangguhkan lagi pemilihan parti kerana situasi Covid-19 telah mengizinkan pemilihan diadakan.


Saya tumpu pulihkan ekonomi negara, kata Tengku Zafrul

Menteri Kewangan Tengku Datuk Seri Zafrul Abdul Aziz hari ini mengulangi pendiriannya berkaitan usaha memulihkan ekonomi negara dan politik tanah air yang dikaitkan dengannya.

Memberitahu pemberita selepas pelancaran MRT Laluan Putrajaya Fasa Satu di Stesen MRT Sri Damansara hari ini, beliau menjelaskan bahawa tumpuannya sekarang adalah untuk memulihkan ekonomi, bukan politik.

“Tumpuan saya kepada ekonomi, pemulihan ekonomi kita,” katanya mengulas cadangan Ketua UMNO Bahagian Sungai Besar Datuk Seri Jamal Md Yunos untuk menjadikan beliau sebagai ‘poster boy’ di Selangor pada pilihan raya umum (PRU) akan datang sekiranya menerima persetujuan Pengerusi Badan Perhubungan UMNO negeri Tan Sri Noh Omar.

Menurut Tengku Zafrul sesiapa sahaja boleh menyuarakan pandangan masing-masing dalam perkara itu.

“Semua orang mempunyai hak untuk menyuarakan pandangan mereka sendiri, maka saya akan menghormati pendapat setiap orang, termasuk Jamal,” kata Tengku Zafrul.

Sebelum ini, Jamal berkata Tengku Zafrul adalah antara nama pemimpin yang disebut-sebut untuk bertanding dan sudah turun padang beberapa kali menyantuni rakyat di Kuala Selangor.

“Jika kehadiran anak kelahiran Kuala Selangor itu boleh diterima baik Pengerusi UMNO Selangor (Tan Sri Noh Omar), apa salahnya beliau dijadikan ‘poster boy’ BN Selangor pada PRU-15 akan datang,” kata Jamal.

Kawasan Parlimen Sungai Besar kini diwakili Timbalan Menteri Pembangunan Usahawan dan Koperasi Muslimin Yahaya daripada Bersatu/Perikatan Nasional (PN), manakala Kuala Selangor, Datuk Seri Dr Dzulkefly Ahmad (AMANAH).

Mengulas lanjut, Jamal yakin Tengku Zafrul yang mempunyai latar belakang korporat dan perbankan mampu membela kebajikan rakyat, tatkala UMNO kini memerlukan lebih ramai pemimpin muda, berkaliber dan diyakini serta mampu menawarkan perubahan luar biasa di Selangor.

Sebelum ini, media melaporkan pemilihan Kuala Selangor sebagai “daerah angkat” Kementerian Kewangan dan kekerapan turun ke kawasan itu menjadi petanda bahawa Tengku Zafrul akan bertanding di kawasan itu pada PRU-15.


Dewan Rakyat: 12 RUU diluluskan di Parlimen

Setelah 31 hari bersidang, persidangan Dewan Rakyat bagi Mesyuarat Pertama Penggal Kedua Parlimen Ke-15 melabuhkan tirai hari ini.

Yang Dipertua Dewan Rakyat Datuk Johari Abdul dalam ucapan penangguhannya menzahirkan rasa syukur kerana pada persidangan Dewan Rakyat kali ini, pembukaan penggal parlimen dapat dilaksanakan dengan penuh istiadat setelah tiga tahun negara berhadapan dengan penularan wabak Covid-19, menurut laporan Bernama.

“Mesyuarat pada kali ini juga telah memperlihatkan pelbagai pembaharuan yang diterapkan dalam urusan Dewan Rakyat antaranya jumlah pertanyaan-pertanyaan bagi jawab lisan kerap kali melebihi daripada 10 pertanyaan lisan.

“Ini disusuli urusan Kamar Khas yang telah memberi peluang kepada Ahli Yang Berhormat seramai tujuh ahli daripada pihak kerajaan dan enam ahli daripada pihak pembangkang untuk mempengerusikan secara sementara mesyuarat Kamar Khas di bawah Peraturan
Mesyuarat 16 (5), tidak pernah terjadi,” katanya.

Beliau kemudian menangguhkan persidangan ke satu tarikh yang tidak ditetapkan.

Persidangan yang bermula 13 Feb lepas dimulakan dengan Istiadat Pembukaan Penggal Kedua Parlimen ke-15 oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Memetik Titah Diraja, Seri Paduka menzahirkan permuafakatan tercapai dalam kalangan pimpinan parti Kerajaan Perpaduan membolehkan negara menjana pertumbuhan ekonomi yang menjamin kesejahteraan rakyat, selain dapat mewujudkan kestabilan politik.

Selain itu, sebanyak 12 rang undang-undang diluluskan iaitu Rang Undang-Undang Perbekalan 2023, Rang Undang-Undang Perbekalan Tambahan (2022) 2023, Rang Undang-Undang Kewangan 2023 dan Rang Undang-Undang Levi Keuntungan Luar Biasa (Pengesahan) 2023.

Pemerkasaan undang-undang terhadap pesalah jenayah kanak-kanak turut mendapat perhatian Dewan Rakyat apabila Rang Undang-Undang Kesalahan-Kesalahan Seksual Terhadap Kanak-Kanak (Pindaan) 2023 dan Rang Undang-Undang Keterangan Saksi Kanak-Kanak (Pindaan) 2023 diluluskan.

Selain itu Rang Undang-Undang Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan), Rang Undang-Undang Pemansuhan Hukuman Mati Mandatori 2023, Rang Undang-Undang Kanun Tatacara Jenayah (Pindaan) 2023 turut diluluskan.

Tidak ketinggalan Rang Undang-Undang Kanun Keseksaan (Pindaan) 2023, Rang Undang-Undang Pengangkutan Jalan (Pindaan) 2023, Rang Undang-Undang Pengangkutan Awam Darat (Pindaan) 2023 dan Lembaga Pelesenan Kenderaan Perdagangan (Pindaan) 2023.

Sesi kali ini turut diwarnai dengan gelagat dan drama Ahli Parlimen pembangkang yang beberapa kali menimbulkan kekecohan sehingga memaksa Johari dan dua timbalannya mengeluarkan amaran, malah ada diarahkan keluar dewan seperti Datuk Che Mohamad Zulkifly Jusoh (PN-Besut) dan Datuk Awang Hashim (PN-Pendang).

Antara isu sering dibangkitkan semasa sesi perbahasan adalah mengenai pengeluaran bersasar Kumpulan Wang Simpanan Pekerja (KWSP), isu kesihatan dan doktor kontrak, sekolah daif dan pertahanan negara.

Mengikut takwim di laman rasmi Parlimen, Dewan Rakyat akan bersidang semula pada 22 Mei hingga 15 Jun depan.


Lebuh raya sesak, PLUS jangka berterusan sehingga awal pagi

Kesesakan di lebuh raya utama menuju ke ibu kota, Kuala Lumpur dijangka berterusan sehingga awalpagi ini, kata Kumpulan PLUS Malaysia Berhad (PLUS).

PLUS melaporkan kesesakan berpunca daripada jumlah aliran kenderaan tinggi serta perlahan Lebuhraya Utara Selatan susulan orang ramai pulang dari kampung selepas menyambut hari raya Aidilfitri pada Isnin lalu dan akan mula bekerja.

Ketua Kecemerlangan Operasi PLUS, Mohd Yusuf Abdul Aziz, berkata keadaan trafik di Lebuhraya Utara Selatan amat lancar pada awal pagi dari semua arah.

“Bagaimanapun, aliran trafik mula meningkat bermula jam 10.30 pagi tadi dari arah utara dan selatan menghala ke Kuala Lumpur.

“Trafik mula bergerak perlahan di kawasan Juru dan Seberang Perai di kedua-dua arah serta menghala ke Bukit Merah, selain kawasan Bukit Berapit dan Kuala Kangsar ke Terowong Menora,” katanya dipetik laporan BH.

Selain itu, beliau berkata, trafik juga perlahan di beberapa kawasan lain seperti Simpang Pulai dan kawasan mendaki di Gua Tempurung dan Tapah serta kawasan Bidor, Sungkai dan Slim River.

“Trafik dari Johor juga meningkat di Yong Peng ke Air Hitam, Pedas- Linggi Layby ke Port Dickson, dan berlaku kesesakan di Bukit Gambir ke Ayer Keroh disebabkan kemalangan di Kilometer 193.3 arah Jasin ke Ayer Keroh.

“Kita jangka aliran trafik tinggi akan berterusan sehingga ke awal pagi nanti,” katanya.

Dalam pada itu, beliau berkata, pengguna lebuh raya dinasihatkan merancang perjalanan lebih awal dan mematuhi Jadual Perancangan Perjalanan (TTA) serta menggunakan aplikasi Waze atau Google Map untuk mengelakkan kesesakan.

Pihak PLUS turut menasihatkan pengguna lebuh raya memastikan kenderaan diselenggara sebelum pulang serta memastikan baki kad Touch ‘n Go atau e-Wallet mencukupi dan berhenti di kawasan rehat dan rawat (RnR) sekiranya mengantuk atau keletihan.


Seorang guru agama maut ditembak di Pattani

Seorang guru agama maut ditembak ketika menaiki motorsikal dalam perjalanan pulang ke rumah awal pagi Ahad di Pattani, selatan Thailand.

Dalam kejadian kira-kira pukul 12:30 pagi (waktu tempatan) hari ini, lelaki berusia 52 tahun itu merupakan guru agama di sekolah agama Al-Islamiah Wittaya, menurut laporan Bernama.

Ketua Polis Daerah Nong Chik, Pol Kol Komkrit Srisong berkata polis menemui sekurang-kurangnya 10 kelongsong peluru di tempat kejadian yang terletak tidak jauh dari rumah mangsa.

“Mangsa yang mengalami kecederaan di bahagian dada dan perut digegaskan ke hospital, namun disahkan meninggal dunia di hospital,” katanya ketika dihubungi.

Komkrit berkata polis mempercepatkan siasatan akan motif kejfdian dan menjejaki suspek.


Pembangkang harus rapatkan saf ketika UMNO kini retak menunggu belah

Mendengar pendedahan demi pendedahan mengenai hal ehwal dalaman Umno terlontar keluar dari mulut Datuk Seri Tajuddin Abdul Rahman, Ahli Parlimen Pasir Salak yang digugurkan sebagai Ahli Majlis Kerja Tertinggi (MKT) parti itu, sedikit sebanyak semestinya menghadirkan rasa teruja kepada parti lawan.

Jika selama ini, pimpinan parti Melayu terbesar itu mudah menepis serangan daripada parti pembangkang yang biasanya dirujuk mereka sebagai tohmahan, dakyah atau fitnah, kenyataan dikeluarkan Ahli Parlimen Umno sendiri dari Pasir Salak itu pastinya sukar diketepikan begitu sahaja.

Daripada sidang media Tajuddin, dapatlah kita rumuskan bahawa pemimpin-pemimpin kanan Umno sebenarnya ‘berlagak’ suci hanya di hadapan rakyat, sedangkan di belakang kita, mereka hanya pentingkan kuasa, lebih dahulukan kepentingan peribadi daripada rakyat jelata.

Tajuddin sudah masak dengan sepak terajang dan asam garam dunia politik, sudah bersama Umno selama lebih 50 tahun, maka apa yang diperkatakannya sudah tentu menjadikan mata rakyat kini lebih terbuka.

Jika tidak keseluruhan, pastinya sebahagian rakyat amnya dan pengundi khususnya, tahu parti mana perlu dipilih mereka apabila tiba Pilihan Raya Umum ke-15 (PRU-15) nanti, sama ada tahun ini atau selewat-lewatnya September tahun depan.

Jika PRU-15 diadakan lebih awal atau dalam tahun ini juga, parti-parti pembangkang mempunyai potensi untuk mencipta skrip yang berbeza daripada Pilihan Raya Negeri (PRN) Melaka dan Johor sebelum ini yang menyaksikan keputusan tidak memihak kepada mereka.

Ditambah pula dengan isu kos sara hidup yang membebankan dan harga barang yang meningkat dengan mendadak, Umno dan Barisan Nasional (BN) bakal berdepan gelombang kemarahan rakyat yang mungkin memberikan mandat memerintah negara kepada parti lain pula.

Cuma persoalannya, adakah Pakatan Harapan (PH) dianggotai PKR, DAP, Amanah dan UPKO boleh menumbangkan Umno/BN dengan upaya sendiri? Ia satu kemungkinan, namun jawapan lebih jelas adalah peluang itu lebih besar jika parti-parti lawan UMNO/BN bekerjasama seperti yang sudah dibuktikan pada PRU-14 yang lalu.

PH perlu terbuka kepada kemungkinan itu demi menutup sebarang ruang keselesaan buat Umno/BN, demi memastikan keputusan PRN Melaka dan Johor tidak berulang dan demi menjamin tidak lagi menanggung kekalahan besar serta memalukan.

Ketika retak dalam Umno semakin meluas yang mungkin mengambil masa untuk sembuh, PH dan parti-parti lawan perlu menggunakan sepenuhnya peluang yang ada dengan kembali berunding untuk membentuk gabungan baharu yang lebih kukuh dan kuat.

Ketepikan perbezaan dan perselisihan lampau, letakkan agenda negara sebagai keutamaan dalam persepakatan, bukannya agenda parti masing-masing dan tentu sekali, tidak mencipta apa pun prasyarat untuk menghalalkan kerjasama yang tujuannya adalah demi rakyat.

Percayalah, PH dan blok bukan Umno/BN ‘tidak akan kemana’ jika agenda parti dijadikan perkara utama kerana itu adalah realiti politik di Malaysia. Berundinglah secara ikhlas, guna pendekatan letak ke tepi kepentingan tunggal parti masing-masing.

Realitinya, kerjasama sedemikian sudah berjaya mencipta kejayaan. Ia tercipta apabila semua parti lawan Umno/BN bersatu dalam PH untuk membentuk satu blok yang kuat pada 2018, begitu juga jatuhnya kerajaan PH apabila Umno/BN membentuk pula kerjasama dengan PAS dan Bersatu, dua tahun kemudian.

Ini realiti politik di Malaysia, sukar mendapat kuasa jika bergerak sendirian, sebaliknya perpaduan perlu menjadi resipi paling ke hadapan. Itu yang berlaku ketika parti-parti pembangkang membentuk Angkatan Perpaduan Ummah, Barisan Alternatif sehinggalah kepada Pakatan Rakyat dan terbaru, PH.

Jika payah benar untuk bersatu dalam gabungan yang sama, PH dan parti-parti lawan Umno/BN boleh mencari dan membentuk mekanisme baharu kerana ‘satu lawan satu’ bukanlah ubat mujarab untuk mengulangi kejutan yang dicipta pada 2018.

Jika masing-masing terus dengan ego sendiri, rakyat sendiri akan bosan dan mungkin tidak akan terus memberi sokongan lagi.

M.Sivaraman

Pembaca Agenda Daily menetap di Ipoh Lim Gardens, Perak

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Anak murid Anwar sakit belakang bidas lakonan Bersatu tak laku

Presiden UMNO Datuk Seri Ahmad Zahid Hamidi yang juga anak murid kepada Presiden PKR membidas lakonan Bersatu yang mahu bekerjasama dengan UMNO sudah tidak laku lagi.

Zahid yang juga mengalami sakit belakang sama seperti Ketua Pembangkang Datuk Seri Anwar Ibrahim sebelum ini mempersoalkan sama ada Bersatu begitu terdesak sehingga memerlukan sokongan UMNO untuk menghadapi Pilihan Raya Negeri (PRN) Melaka.

“Mungkinkah begitu terdesak mahu mempergunakan ahli UMNO sekali lagi seperti mereka lakukan pada PRU-14 (Pilihan Raya Umum Ke-14)?

“Memperdaya segelintir ahli UMNO menyokong PPBM (Bersatu) dengan ‘kempen’ PPBM mahu menyelamatkan UMNO. Tetapi selepas apa yang rakyat alami dan saksikan selepas 9 Mei 2018, masih lakukah lakonan air mata mereka?” katanya dalam satu hantaran Facebook hari ini.

Zahid mengulangi keputusan tidak bekerjasama dengan Bersatu sudah diputuskan semasa Perhimpunan Agung UMNO 2020 dan ia merupakan tuntutan akar umbi tersebut supaya menamatkan kerjasama dengan parti tersebut.

“Saya ulangi penjelasan UMNO menolak kerjasama politik dengan PPBM merupakan keputusan parti.

“Ia keputusan akar umbi parti pada Perhimpunan Agung UMNO 2020 dan juga oleh Majlis Kerja Tertinggi UMNO,” katanya lagi.

Terdahulu, Zahid berkata UMNO sudah membuat keputusan tidak akan bekerjasama dengan Bersatu dan komponen Perikatan Nasional (PN) termasuk PAS dan Gerakan, dalam mana-mana pilihan raya, termasuk Pilihan Raya Negeri (PRN) Melaka.

“Sebaliknya perkara itu sudah dimuktamadkan pada perhimpunan lalu yang memutuskan bahawa UMNO tidak pernah akan bekerjasama dengan PPBM (Parti Pribumi Bersatu Malaysia). Noktah!,” katanya tegas dengan keputusan tersebut.

Zahid juga mengulangi keyakinannya bahawa UMNO mempunyai potensi besar untuk memenangi PRN Melaka pada 20 November ini.

“Kita merasakan potensi itu (kemenangan) sangat besar berdasarkan kepada permasalahan pihak yang berada di sebelah sana (pembangkang) yang tentunya mempunyai isu tersendiri.

“Tetapi kemenangan kita bukannya menunggang permasalahan orang lain. Kita bersandarkan kebolehan UMNO untuk mentadbir semula kerajaan negeri,” katanya.


Tentera Filipina sahkan 47 anggota terbunuh nahas pesawat

Angkatan Tentera Filipina (AFP) mengesahkan 47 anggotanya, termasuk orang awam, maut dalam nahas pesawat C-130 tentera udaranya ketika mendarat di lapangan terbang Jolo di wilayah Sulu, Mindanao, semalam.

Pesawat itu membawa sekumpulan 91 anggota tentera yang dikerah untuk memerangi kumpulan pemisah Islam di Mindanao. Tragedi itu adalah yang terburuk bagi pasukan tentera udara Filipina.

Panglima Bersama Angkatan Bersenjata Filipina, Jeneral Cirilito Sobejana berkata semua 96 penumpang pesawat itu sudah dikenal pasti dan sekurang-kurangnya 49 daripada mereka diselamatkan tetapi cedera.

Pesawat itu dikatakan mengelunsur merempuh kebun kelapa di luar lapangan terbang Jolo dan beberapa anggota tentera sempat melompat keluar daripada pesawat sebelum ia meletup dan terbakar.

Tiga penduduk kampung yang berada di dalam kebun kelapa itu turut terbunuh.

Pesawat Lockheed C-130 Hercules yang diserahkan oleh tentera Amerika Syarikat (AS) kepada Filipina, membawa 91 anggota tentera pelbagai pangkat, tiga juruterbang dan lima anak kapal. Juruterbang pesawat dilaporkan selamat tetapi cedera parah.

Pesawat itu dalam perjalanan memindah sepasukan anggota tentera – kebanyakannya baharu menamatkan latihan asas – dari bandar Cagayan de Oro di utara Mindanao untuk ditempatkan di Sulu.

Tidak pasti apa yang menyebabkan kemalangan itu, tetapi komander tentera wilayah, Leftenan Jeneral Corleto Vinluan menolak andaian pesawat itu terkena tembakan kumpulan pemisah. – Agensi


400,668 remaja bawah 18 tahun dijangkiti Covid-19, 68 meninggal: Khairy

Kementerian Kesihatan (KKM) bimbang dengan jumlah peningkatan jangkitan Covid-19 dalam kalangan remaja berusia di bawah 18 tahun, kata Menteri Kesihatan, Khairy Jamaluddin.

Beliau memaklumkan terdapat peningkatan daripada 12,620 jangkitan Covid-19 tahun lalu kepada 400,668 kes sehingga 16 September 2021.

“Daripada jumlah itu, 252,569 kes melibatkan murid sekolah dan 42,831 kes kanak-kanak pra-sekolah.

“Sebanyak 62 kematian dalam kalangan kanak-kanak dilaporkan pada 2021, berbanding enam kematian pada 2020,” katanya pada pelancaran Program Imunisasi Covid-19 Kebangsaan (PICK Remaja) di SMK Persint 8 (1), Putrajaya hari ini.

Sehubungan itu, katanya KKM menyasarkan 60 peratus remaja lingkungan 12 dan 18 tahun mendapat sekurang-kurangnya satu dos vaksin November ini, dan 80 peratus dijangka melengkapkan dos kedua menjelang Januari tahun depan.

Beliau berkata, 85,076 remaja di Sarawak, Sabah dan Labuan sudah diberikan dos pertama vaksin Pfizer/BioNTech di bawah PICK Remaja, sehingga 16 September lalu.

Khairy berkata sehingga kini pihaknya tidak menerima apa-apa laporan mengenai kesan sampingan setelah remaja berkenaan diberi suntikan pertama vaksin Covid-19.

“Suka saya maklumkan, sehingga 16 September, seramai 85,076 remaja diberi dos tersebut, setakat ini tak ada kesan sampingan serius. PICK Remaja penting sebagai persediaan pembukaan sekolah.

“Ini komitmen kita seperti yang diminta Kementerian Pendidikan Malaysia (KPM). We want to open up schools in orderly manner,” katanya.

Menurutnya, KKM akan memberi liputan imunisasi kepada remaja yang akan menduduki peperiksaaan, dengan menyediakan persekitaran yang selamat serta memastikan mereka mendapat perlindungan.

Setakat ini, katanya, KKM menyasarkan 3.2 juta rakyat Malaysia dalam lingkungan usia 12 hingga 17 tahun untuk terbabit dalam PICK Remaja.

Bagaimanapun, katanya, bagi negeri-negeri yang mempunyai kekangan dari segi bekalan vaksin, keutamaan akan diberikan kepada remaja yang perlu menghadapi peperiksaan awam, iaitu yang berumur 16 dan 17 tahun.

Hadir sama, Menteri Kanan Pendidikan Datuk Dr Radzi Jidin,; Ketua Pengarah Kesihatan Tan Sri Dr Noor Hisham Abdullah, dan Ketua Pengarah Pendidikan, Datin Seri Nor Zamani Abdol Hamid.


Isu banjir Johor, kita pun naik malu nak cakap: TMJ

Tunku Mahkota Johor, Tunku Ismail Sultan Ibrahim menggesa satu langkah segera diambil bagi menangani isu banjir melanda beberapa daerah di Johor.

Masalah banjir yang berlarutan setiap tahun dengan membabitkan kerugian harta benda di Johor perlu diatasi secepat mungkin, kata Tunku Ismail yang menggesa keperluan sistem tebatan banjir yang baik perlu dilaksanakan pada kadar segera.

“Kasihan pada rakyat yang susah kerana barang dan rumah rosak. Saya harap kerajaan boleh bertindak sebaik mungkin.

“Setiap tahun, saya pergi (melawat mangsa banjir) terpaksa cakap benda yang sama, bersabar. Sampai bila saya nak suruh orang sabar? Kita pun naik malu nak cakap.

“Saya harap kita boleh atasi secepat mungkin,” kata Tunku Ismail dipetik laporan BH menerusi segmen Bekpes Hot di Hot FM, pagi tadi.

Tunku Ismail juga menzahirkan rasa simpati terhadap rakyat di negeri itu yang terpaksa berdepan dengan isu terbabit selain malu kerana hanya mampu meminta mereka bersabar atas musibah yang melanda.

Terdahulu, kira-kira 10 daerah di negeri itu terjejas susulan banjit antaranya Segamat, Kluang, Batu Pahat, Kota Tinggi, Muar, Tangkak, Johor Bahru, Mersing, Kulai dan Pontian.

Namun, laporan terbaharu menyaksikan jumlah mangsa banjir di Johor terus mencatatkan penurunan kepada 40,846 mangsa banjir daripada 11,496 keluarga setakat jam 8 pagi ini berbanding 41,661 orang daripada 11,664 keluarga pada jam 8 malam tadi.

Setiausaha Kerajaan Negeri Johor, Tan Sri Dr Azmi Rohani, berkata semua mangsa banjir itu kini ditempatkan di 139 pusat pemindahan sementara (PPS) di empat daerah yang masih terjejas.


Mahkamah tolak saman fitnah Sultanah Terengganu terhadap Editor Sarawak Report

Mahkamah Tinggi Kuala Lumpur hari ini menolak saman fitnah Sultanah Terengganu Sultanah Nur Zahirah terhadap Editor Sarawak Report, Clare Rewcastle-Brown dan dua yang lain.

Ketika menyampaikan keputusannya, Pesuruhjaya Kehakiman Dr John Lee Kien How @ Mohd Johan Lee berkata kenyataan yang didakwa berunsur fitnah dalam buku bertajuk ‘The Sarawak Report: The Inside Story 1MDB Exposé’, yang dikarang oleh Rewcastle-Brown, bukanlah fitnah.

Sebahagian daripada kenyataan yang ditentang itu berbunyi: “(Fugitive businessman Low Taek Jho, or Jho Low) was also friendly with a key player in Terengganu, the wife of the sultan, whose acquiescence was needed to set up the fund and he later cited her support as having been crucial to his obtaining the advisory position. This was the fund that would shortly be converted into the scandalous entity known as 1MDB.”

Sultanah Nur Zahirah memfailkan saman itu pada November 2018, mendakwa kenyataan tersebut antara lain bermakna beliau terlibat dalam rasuah dan campur tangan dalam pentadbiran kerajaan Terengganu.

Baginda berhujah bahawa kenyataan itu bermakna beliau telah membantu ahli perniagaan dalam buruan Jho Low atau Low Taek Jho untuk menjadi penasihat Pihak Berkuasa Pelaburan Terengganu (TIA).

“Walaupun terdapat kesilapan fakta, untuk mengatakan bahawa plaintif dipersetujui atau bersetuju dengan penubuhan dana kekayaan negara, pada fikiran saya, tidak akan merendahkan reputasi plaintif.

“Ringkasnya, saya tidak melihat sebarang tuduhan fitnah daripada kenyataan itu walaupun jelas terdapat masalah identiti yang tersilap. Justeru, kes plaintif dengan ini ditolak,” katanya ketika prosiding dalam talian, menurut MalayMail.

Selain Rewcastle-Brown, Sultanah Nur Zahirah turut menyaman penerbit Chong Ton Sin dan pencetak Vinlin Press Sdn Bhd.

Mahkamah turut memerintahkan kos RM80,000 kepada defendan.

Dalam samannya, Sultanah menuntut ganti rugi am sebanyak RM100 juta daripada setiap defendan dan juga memohon perintah supaya penerbit menarik balik buku yang mengandungi kenyataan fitnah itu dan supaya pencetak berhenti mencetak buku itu.


Ringgit naik tapi masih bawah 4.70, Bursa Malaysia meningkat semula

Ringgit naik sedikit berbanding dolar Amerika Syarikat (AS) – hari kedua berturut-turut – setelah Rizab Persekutuan (Fed) AS meredakan pendirian dasar monitarinya untuk menaikkan kadar faedah yang agresif.

Ketika urusniaga ditutup jam 6 petang tadi, nilai ringgit meningkat sedikit melepasi paras terendah sepanjang masa yang pernah dicatatkan tiga hari lalu iaitu 4.7380 pada Jumaat.

Hari ini ringgit ditutup pada 4.712, berbanding 4.735 semalam bagi satu dolar AS.

Paras terendah nilai ringgit pernah dicatatkan ialah 4.7250 pada 7 Januari 1998, ketika krisis kewangan Asia, sebelum kerajaan pimpinan Tun Dr Mahathir Mohamad ketika itu mengikat mata wang itu kepada 3.80 berbanding dolar AS.

Harga minyak sawit yang lebih tinggi, turut mempengaruhi kenaikan ringgit sejak dua hari lalu.

Bagaimanapun, ringgit lebih lemah berbanding dolar Singapura iaitu pada 3.3454, berbanding 3.3233 semalam.

Sementara itu, belian berterusan dalam saham wajaran tinggi, terutama dalam sektor penjagaan kesihatan, perladangan dan telekomunikasi, mendorong Bursa Malaysia berakhir dalam zon positif hari ini selepas penurunan kecil semalam.

Seorang penganalisis mengaitkan kenaikan dalam dagangan disebabkan Pilihan Raya Umum Ke-15 (PRU-15).

Pada jam 5 petang, FTSE Bursa Malaysia KLCI (FBM KLCI) meningkat 10.57 mata untuk berakhir pada paras tertinggi hariannya pada 1,454.98 berbanding penutupan Selasa pada 1,444.41.

Indeks barometer dibuka 3.16 mata lebih tinggi kepada 1,447.57.

Pasaran yang lebih luas juga positif dengan kaunter untung mengatasi kaunter rugi sebanyak 519 berbanding 354, manakala 376 kaunter tidak berubah, 1,115 tidak diniagakan dan 11 yang lain digantung.


Annuar, Nazri, Tajuddin takut hilang gaji kah? Soal Nur Jazlan

Bekas Ahli Parlimen Pulai Datuk Nur Jazlan Mohamed hari ini mempersoalkan penentangan beberapa pemimpin UMNO yang menolak pendirian parti itu yang mahukan Pilihan Raya Umum Ke-15 (PRU-15) diadakan secepat mungkin.

Menurutnya dalam keadaan UMNO dan Barisan Nasional (BN) sudah bersedia menghadapi PRU-15, sepatutnya semua pemimpin memikirkan kepentingan parti dan bukannya mendahulukan keuntungan peribadi.

Situasi sekarang ini katanya, merupakan masa yang sesuai untuk PRU-15 dilaksanakan kerana UMNO dan BN berada dalam momentum terbaik dan semakin diyakini rakyat selepas Pilihan Raya Negeri (PRN) Melaka serta Johor.

“Saya memang pelik dengan sikap beberapa ahli Parlimen dari UMNO macam Ahli Parlimen Ketereh, Tan Sri Annuar Musa, Ahli Parlimen Padang Rengas, Datuk Seri Nazri Aziz, Ahli Parlimen Pasir Salak, Datuk Seri Tajuddin Abdul Raham yang beria-ia sangat tak mahu PRU-15 dibuat segera.

“Apa yang mereka takutkan? Takut kalah? Atau takut hilang gaji sebagai MP?,” katanya dalam kenyataan hari ini.

Nur Jazlan yang juga Timbalan Pengerusi Badan Perhubungan UMNO Johor berkata sepatutnya apabila parti sudah menyatakan pendirian mahu PRU-15 disegerakan, mereka perlu memberi sokongan padu demi kepentingan parti dan bukannya mahu menjaga tembolok sendiri.

Menurutnya ketika negara dan rakyat mula yakin bahawa BN mampu mengembalikan kestabilan, semua pihak sepatutnya mula memberikan idea atau cadangan bagaimana mahu memperkuatkan jentera parti berdepan lawan pada PRU-15 nanti.

“BN tidak boleh tunggu lebih lama lagi kerana jika terlambat momentum dan mood rakyat akan berubah. Lagipun negara perlu diselamatkan segera ketika seluruh dunia berdepan dengan krisis ekonomi dan inflasi.

“Makin lambat kita bentuk kerajaan yang stabil dan berwibawa, negara akan makin terkebelakang dan makin sukar untuk menangani pelbagai macam kemelut yang melanda. Masalah ekonomi terutamanya inflasi bukan boleh diselesaikan dalam tempoh setahun tapi jangka masa lebih dari itu,” katanya.

Nur Jazlan juga mendakwa menteri-menteri yang ada dalam kerajaan campuran diterajui Naib Presiden UMNO Datuk Seri Ismail Sabri Yaakob sekarang ini ternyata gagal dan tidak berkemampuan menyelesai masalah.

Sehubungan itu, beliau menasihatkan pemimpin berkenaan supaya tidak usah lagi mengeluarkan kenyataan yang hanya menunjukkan mereka tidak mampu memberikan manfaat kepada kekuatan parti.

“Baik duduk diam-diam saja. Jaga kawasan dan jawatan sendiri elok-elok. Kalau tak mampu menyumbang kebaikan kepada parti, seeloknya jangan bercakap,” katanya.


Bajet: Hutang, liabiliti kerajaan RM1.42 trilion, 2023 naik lagi

Jumlah hutang dan liabiliti kerajaan setakat Jun 2022 dianggarkan berjumlah RM1.42 trilion dan akan meningkat lagi tahun depan apabila pentadbiran Perdana Menteri Datuk Seri Ismail Sabri Yaakob membentangkan Bajet defisit 2023, pelan perbelanjaan Persekutuan terbesar setakat ini.

Bajet 2023 dibentangkan Menteri Kewangan Tengku Datuk Seri Zafrul Abdul Aziz di Dewan Rakyat hari ini (7 Oktober 2022).

Hutang Kerajaan Persekutuan menyumbang 61 peratus daripada hutang kepada Keluaran Dalan Negara Kasar (KDNK), pada RM1.04 trilion meningkat daripada RM979.8 bilion pada 2021.

Jumlah hutang dan liabiliti adalah kira-kira 82 peratus daripada KDNK.

Komitmen jaminan sehingga tempoh yang sama meningkat kepada RM199 bilion daripada RM197.3 bilion pada 2021, manakala jumlah pinjaman yang dijamin oleh kerajaan sehingga Jun 2022 berjumlah RM307 bilion atau 17.9 peratus daripada KDNK, turun daripada RM310.4 bilion tahun lepas.

Jaminan kerajaan secara konvensional tidak termasuk daripada lembaran imbangan hutang dan liabiliti Persekutuan, tetapi terdapat peningkatan gesaan oleh ahli Parlimen pembangkang untuk memasukkannya ke dalam perbahasan pengurusan fiskal negara selepas skandal 1Malaysia Development Berhad mendedahkan pembayar cukai kepada hutang besar dana itu.

Lebih RM50 bilion telah digelapkan melalui dana kerajaan – skandal kewangan terbesar dalam sejarah dunia – yang diasaskan oleh bekas Presiden UMNO dan bekas Perdana Menteri Datuk Seri Najib Razak yang kini menghadapi perbicaraan atas pelbagai tuduhan rasuah dan penyalahgunaan kuasa.

Dia juga telah disabitkan dengan jenayah pecah amanah RM42 juta daripada SRC International, bekas anak syarikat 1MDB, dan kini menjalani hukuman 12 tahun di Penjara Kajang.

Sehingga Jun tahun ini, Kementerian Kewangan berkata RM19 bilion daripada wang yang dicuri itu telah diperoleh semula dan dimasukkan ke dalam akaun khas yang ditubuhkan untuk membayar hutang 1MDB.

Kerajaan Malaysia masih terdedah kepada RM25.9 bilion hutang oleh 1MDB sehingga Jun tahun ini, atau 1.5 peratus daripada jumlah hutang kepada KDNK.

Sementara itu liabiliti daripada projek perkongsian swasta-awam, inisiatif pembiayaan swasta dan program yang diterajui oleh syarikat infrastruktur awam PBLT Sdn Bhd turun kepada RM149 bilion daripada RM151 bilion tahun lepas.


Pemuda PAS lapor polis serangan lucah penyokong, tentera siber PH

Dewan Pemuda PAS Pusat hari ini (14 Februari 2023) membuat satu laporan polis di Ibu Pejabat Polis Daerah (IPD) Dang Wangi, Kuala Lumpur, susulan gangguan lucah dan seksual dipercayai dilakukan penyokong fanatik dan tentera siber Pakatan Harapan (PH).

Ketua Penerangannya, Khairul Nadzir Helmi Azhar yang hadir di IPD Dang Wangi, kira-kira jam 3.20 petang semalam berkata, laporan polis itu dibuat susulan beberapa insiden yang dianggap satu ‘serangan siber’ yang dilakukan terhadap beberapa pencipta kandungan media sosial (medsos) PAS dan Perikatan Nasional (PN).

“Bagi saya, (tindakan penyokong PH) itu adalah satu tindakan yang agak melampau kepada respons kritikan terhadap tindak-tanduk kerajaan yang bersifat kronisme, nepotisme yang seharusnya perlu ditegur.

“Dalam satu hadis Nabi Muhammad SAW, antara jihad utama adalah menegur pemerintah yang melakukan kemungkaran.

“Di sini, kita lihat apa yang dipaparkan oleh beberapa pencipta kandungan medsos PAS dan PN ini adalah selaras dengan apa yang agama Islam kehendaki,” katanya menurut laporan Harakah.

Namun begitu, beliau memberitahu bahawa hal ini telah dibalas dengan tindakan penyokong-penyokong PH yang agak melampau apabila ada segolongan pihak yang tidak bertanggungjawab telah membuat perkara yang tidak senonoh.

“Antaranya, mereka memuatnaik posting-posting yang mendedahkan identiti pencipta kandungan medsos (PAS dan PN) terbabit secara terperinci dengan tujuan mengaibkan mereka.

“Mereka (penyokong PH) telah melakukan serangan seksual dalam posting sehingga menyebut kemaluan wanita, menghina bentuk tubuh badan (body shaming), menghasilkan poster mengaibkan bagi tujuan melemahkan semangat pihak (pencipta kandungan PAS, PN) yang ingin membantu pihak kerajaan dalam mendedahkan salah laku atau perkara-perkara yang tidak betul,” jelasnya.

Beliau turut menegaskan bahawa tindakan yang dilakukan penyokong PH itu adalah satu tindakan yang salah di sisi undang-undang kerana dengan niat dan tujuan yang tidak betul.

“Mereka (pencipta kandungan medsos PAS, PN) adalah rakyat Malaysia yang mempunyai hak untuk bersuara.

“Apa yang dikatakan itu, jika hujahnya tidak boleh dibalas dengan hujah, maka tidak seharusnya ia dibalas dengan sentimen-sentimen yang bersifat provokasi,” ujarnya

Sehubungan itu, ujar Khairul Nadzir, Dewan Pemuda PAS telah bersolidariti dengan semua pencipta kandungan terbabit, khususnya empat wanita yang secara saintifiknya telah disebutkan dalam laporan polis itu bahawa mereka yang telah diserang secara ‘buli siber’ dan ia merupakan satu jenayah di sisi undang-undang.

Beliau yang mewakili Pemuda PAS Malaysia berharap dan berdoa agar pihak polis dapat menyiasat dengan lebih lanjut.

“Semoga semua pencipta kandungan medsos memanfaatkan kelebihan yang ada pada diri masing-masing dengan menyampaikan maklumat yang bermanfaat dan akhirnya memperoleh balasan pahala daripada Allah SWT,” katanya.


Polis sudah ambil keterangan 19 aktivis perhimpunan haram di KL

Polis telah mengambil keterangan 19 aktivis yang menghadiri perhimpunan haram di sebuah restoran dan stesen Transit Aliran Ringan (LRT) Bangsar, Kuala Lumpur setakat jam 8 malam tadi.

Ketua Polis Daerah Brickfields Asisten Komisioner Amihizam Abdul Shukor berkata daripada jumlah itu, sembilan aktivis dikenal pasti menyertai perhimpunan di LRT Bangsar pada Sabtu, manakala bakinya adalah mereka yang hadir pada perhimpunan di sebuah restoran pada Jumaat.

Katanya, seramai 94 peserta dan aktivis serta 12 pengunjung awam di kenal pasti menghadiri perhimpunan di dua lokasi tersebut, namun tiada tangkapan dibuat, lapor Bernama.

“Keterangan daripada saksi dibuat mengikut Seksyen 112 Kanun Prosedur Jenayah selepas arahan diperoleh daripada Timbalan Pendakwa Raya Kuala Lumpur.

“Gambar tempat kejadian, gambar aktivis yang memberikan ucapan dan video semasa perhimpunan juga telah dirakam,” katanya dalam kenyataan malam tadi.

Amihizam berkata dua kertas siasatan dibuka mengikut Akta Perhimpunan Aman 2012, Kanun Keseksaan dan Peraturan-peraturan Pencegahan dan Pengawalan Penyakit Berjangkit 2020 berhubung perhimpunan tersebut.

Katanya, siasatan mendapati perhimpunan tersebut dibuat sebagai tanda protes terhadap Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.

Terdahulu, beberapa aktivis dan pemimpin parti politik hadir pada 2.10 petang tadi dengan diwakili peguam masing-masing bagi memberi keterangan di Ibu Pejabat Polis Daerah Brickfields susulan penyertaan mereka dalam himpunan #TangkapAzamBaki.

Antara yang hadir, Adam Adli Abdul Halim, Ketua Pemuda DAP Howard Lee, Naib Presiden Parti Ikatan Demokratik Malaysia (Muda) Dr Thanussha Francis Xavier, Setiausaha Agung Muda, Amira Aisya Abd Aziz; Ketua Pejuang Muda, Dr Abu Hafiz Salleh Huddin; Naib Ketua Pemuda Parti Amanah Negara (Amanah), Zubair Rahim dan Pengarah Strategik Pemuda Amanah, Asmaalif Abdul Adam.

“Polis menjalankan siasatan kes di bawah Seksyen 505(b) Kanun Keseksaan, Seksyen 9(5) Akta Perhimpunan Aman 2012 dan peraturan-peraturan di bawah Akta Pencegahan dan Pengawalan Penyakit Berjangkit 1988,” katanya.


2,375 kes baharu, 11 kematian

Jumlah pesakit meninggal dunia akibat komplikasi Covid-19 dalam tempoh 24 jam semalam (Khamis, 1 Disember 2022), turun kepada 11 kes berbanding 17 yang dilaporkan pada Rabu, menurut Kementerian Kesihatan (KKM), hari ini.

Data KKM yang dikemas kini tengah malam tadi menunjukkan daripada jumlah itu dua kematian dilaporkan berlaku di luar fasiliti kesihatan atau ‘brought in death’ (BID).

Tiga daripada pesakit yang meninggal dunia itu dilaporkan di Melaka dan dua di Perak, manakala masing-masing satu di Kedah (BID); Kelantan; Negeri Sembilan; Pulau Pinang (BID); Selangor; dan Kuala Lumpur.

Jumlah itu menjadikan kumulatif kematian akibat Covid-19 sejak 17 Mac 2020 hingga semalam sebanyak 36,695 kes, termasuk 7,810 kes BID.

Sementara itu, data KKM juga menunjukkan sebanyak 2,375 jangkitan baharu Covid-19 dilaporkan dalam tempoh 24 jam semalam, meningkat berbanding 1,737 kes yang dicatat pada Rabu.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,994,543 kes, dengan 4,933,381 pesakit telah sembuh, termasuk 2,857 yang pulih semalam.

Menurut data laman sesawang Github KKM, daripada jumlah jangkitan baharu itu, 1,462 kes melibatkan individu yang telah menerima suntikan dos penggalak; 641 kes (penerima dua dos); 264 kes (individu tidak divaksinasi); dan lapan kes (individu belum lengkap divaksinasi).

Sementara itu, data laman sesawang KKMNOW menunjukkan sehingga semalam 24,467 kes masih aktif, turun berbanding 24,960 yang dilaporkan sehingga Rabu.

Daripada jumlah itu, 22,637 pesakit masih menjalani kuarantin di rumah (23,018 pesakit pada Rabu); dan 1,739 pesakit dirawat di hospital, turun sedikit berbanding 1,848 pada Rabu.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 91 pesakit dimasukkan ke unit rawatan rapi (94 pada Rabu), dengan 57 daripadanya memerlukan alat bantuan pernafasan (kekal seperti Rabu).

Berikut adalah jumlah kes harian setiap negeri semalam, serta kumulatif positif sejak Januari 2020: